...Ҳикоя қилишларича оқила ва камтарин бир аёл бўлиб Аллоҳ унга асаблари тез ва таранг инсонни қадар этиб берибди. Уйларида ҳар куни уруш жанжал эмиш. Бунинг аксарий сабаби эса аёлининг пиширган таоми ёқмаганлиги туфайли бўлар экан. Аёл эрини рози қилиш мақсадида таомларини жуда гўзал ва бетакрор усуллар ила безатиб тақдим этса ҳамки ҳеч эрига ёқтиролмас экан. Ҳар сафар таомни татиб кўриши билан аёлига "таомларинг жуда ҳам бемаза ва таъмсиз унга туз, зираворлар қўшсанг бўлмайдими" деб койиркан. Аёл ҳам таомини мақтаб «жуда ҳам мазалику, сизга нимаси ёқмаябди ҳайронман» деб пиширган таомининг мазаси ширин эканлигига эрини ишонтиришга уриниш билан куни ўтаркан. Эвазига эса эридан ёқимсиз ибораларни ботмонлаб эшитса ҳамки шуларга кўниб яшаб келаверар экан.\nЭр бориб ўзи билган ва таниган аёлларнинг таомларидан оз-оздан келтириб дастурхонга тизиб қўйиб дебди «мана, ҳақиқий таомнинг мазаси қандай бўлишини кўриб қўй. Буларни барини татиб кўргинда ўзингники билан солиштириб чиқ. Кейин бориб тайёрлашни ўрганиб келасан».\nАёлга бундай сўзларни эшитиш ҳарқанча оғир ботмасин барига сабр қилаверибди.\nОрадан кунлар ўтибди. Эр аёлининг сурбетлигидан жуда ҳам зерикиб ахири унга "агар табиатингни ўзгартирмасанг бошқасига уйланаман" деб таҳдид қилибди. Лекин аёл қандай бўлса шундайлигича қолаверибди. Эрнинг бунга ортиқ асаблари етмагач уйланаётганини барчага эълон қилибди ва бориб келиннинг тўй либосини келтириб, хонасига осиб қўйибди. Бу аёлига нисбатан ўйлаб топган сўнгги ҳийласи ва уриниши эди.\nСохта тўй куни етгач аёл хонага билдирмай кириб, кўйлакнинг ич қисмига бир парча қоғозни қадаб қўйибди. Оқшом бўлгач хожаси кўйлакни эгасига юбормоқчи бўлиб олиб қараса кўйлакнинг ички қисмида бир парча оқ қоғозга кўзи тушибди. Нима экан деб қизиқиб очиб қараса у ерда қуйидаги жумлалар битилган экан.\n«Синглим... сизга никоҳ маросимининг асосий сабабини айтиб қўйишни ўзим учун лозим деб билдим. Гап шундаки таомларимнинг бари туз ва зираворлардан холи бўлгани учун эди. Азиз ва қадрли инсоним бетоблар. Аммо ўзлари бундан бехабардирлар... сабаби у киши касалликдан, бемор бўлиб ётишдан жуда ҳам чўчидилар. Шу сабабли мен бу ҳақда айтмасликка қарор қилиб, улардан бу сирни яширдим ва қайта уйланишларини ҳам қўллаб қувватладим. Уларнинг асаблари жуда ҳам тез. Шунга, жиддий бетоб эканликларини билиб қолсалар ўзларига зиён етказиб қўйишлари мумкин. Сиздан ягона илтимосим, таомга туз ёки зираворларни асло сола кўрманг. Бу соғлиқлари учун хатарлидир!»\nБаъзан сизни севган инсон сизга нисбатан тшунарсиз муомалада бўладилар. Эҳтимол, эътиборингизни жалб этиш учун шундай қилишар ёки сизга бефарқ эмасликларини билирмоқчи бўладилар. Нима бўлганда ҳам улар сизга ҳаммадан кўра меҳрибондирлар.\nҲаттоки ота-оналар ҳам фарзандларини кўп нарсалардан маҳрум этадилар. Аммо фарзанднинг назарида бу асоссиз зулм бўлиб туюлади. Ота-она ҳеч қачон фарзандига ёмонликни раво кўрмайди. Аксинча, улардан химоя этишга уринадилар.\nРоббим, бизни севган ва биз севган шахсларимизни Ўзинг паноҳингда асра. Ва уйланмаганларгасолиҳа, собира ва закия умр йўлдоши, шунингдек ҳали турмуш қурмаган қизларга солиҳ, собир, мўъмин ва оқил умр йўлдошларини насиб айла, амийн.\nБу аёл мунчалар ажойиб!\nБир аёлдан: «Гўё бу дунёда сендан гўзал аёл йўқдек, нима учун эринг сени бу қадар яхши кўради? Ахир дунёда сендан ҳам гўзал аёллар борку?» деб сўрашибди.\nУ шундай деди: «Тўғри, ақлни лол қолдирар даражада бетакрор гўзал бўлмаслигим мумкин. Лекин эримнинг озорини кечираман, маъюс кириб келса қулоқ соламан, дардига малҳам бўламан, кўп берса мақтайман, оз берса қаноат қиламан. Буни менга Роббим ўргатган. Меҳрибонликни канда қилмайман. Итоатдан бўйин товламайман. Тикон терсам ҳам атиргул экавераман»...\nJoyladi: Quyosh Cha | Vaqti: 7 Yanvar 2018, 23:58 | O`qilgan: 807 | Izohlar (0)


Иордания собиқ валиаҳд шаҳзодаси давлат тўнтаришига уринишда хорижий давлатлар билан тил бириктиргани маълум қилинди - Daryo\n13:48, 05.04.2021 11412\nИордания собиқ валиаҳд шаҳзодаси давлат тўнтаришига уринишда хорижий давлатлар билан тил бириктиргани маълум қилинди\nИорданиянинг собиқ валиаҳд шаҳзодаси Ҳамза ибн Ҳусайннинг атрофидаги одамлар «хорижий кучлар» билан алоқа ўрнатиб, биргаликда қирол Абдулла II ни тахтдан ағдаришни режалаштиришган. Бу ҳақда бош вазир ўринбосари ва ички ишлар вазири Айман Сафади матбуот анжуманида маълум қилди, деб ёзади «РБК».\nҲамза ибн Ҳусайн\nСафадининг айтишича, махсус хизмат шаҳзода Ҳамза ва бошқа фитначиларнинг хатти-ҳаракатларини узоқ вақт давомида кузатиб келган. «Суриштирув мобайнида, фитначиларнинг чет элдагилар билан давлат тўнтаришини бошлаш ва мамлакатдаги вазиятни беқарорлаштириш учун энг муносиб вақтни танлаш тўғрисидаги муҳокамалари аниқланди», — деди бош вазир ўринбосари.\nУнинг айтишича, дастлабки суриштирувлар шуни кўрсатдики, Ҳамзанинг атрофидаги одамлар бошқа штатлардан, шу жумладан «хорижий мухолифат деб аталмиш» шахслардан, ахборот тўлдириш ва провокацияларда фойдаланиш учун уларга мурожаат қилган.\n«Бу ҳаракатлар шаҳзода Ҳамзанинг сўнгги пайтларда жамоат арбоблари билан фаол алоқада бўлган вақтга тўғри келди. Унинг мақсади жамоат арбобларини Иордания миллий хавфсизлигини беқарорлаштиришга ундаш ва провокация бўлган. Шаҳзода ўз ҳаракатларини собиқ молия вазири Басем Авадалла билан мувофиқлаштиргани исботланди», — дея қўшимча қилди бош вазир ўринбосари.\nБундан ташқари, у фитначиларнинг режалаштириш босқичидан бевосита монархни ағдаришга уриниш ҳаракатларига ўтган пайтида ҳибсга олинганини айтди. Сафадининг таъкидлашича, Абдулла II аввал қирол оиласининг ўзида бу масалани ҳал қилиш учун собиқ валиаҳд шаҳзода билан шахсан гаплашишга қарор қилган.\nҚирол Ҳусайннинг беваси, шаҳзода Ҳамзанинг онаси Нур ал-Ҳусайн ўғлига қарши айбловларни «ёвуз туҳмат» деб даъво қилмоқда. Бу ҳақда у ўзининг Twitter’ида ёзган. «Ушбу ёвуз туҳматнинг барча бегуноҳ қурбонлари учун ҳақиқат ва адолат ғалаба қозонишини илтижо қиламан. Худо уларни паноҳида сақласин», — деб ёзган у.\nАввалроқ Иордания ҳукумати «мамлакат барқарорлигига таҳдид» суриштируви доирасида қироллик собиқ валиаҳд шаҳзодаси ва яна 20 га яқин одамни ҳибсга олгани хабар берилган эди. Марҳум қирол Ҳусайн ва унинг тўртинчи рафиқасининг тўнғич ўғли шаҳзода Ҳамза ибн Ҳусайн Аммондаги ўз саройида уй қамоғига жойлаштирилган. Қироллик ҳукумати унинг ўз ўгай акаси қирол Абдулла II ни тахтдан ағдариш мақсадидаги эҳтимолий фитнасини текширмоқда. Петра ахборот агентлиги хабаридан ҳибсга олинган икки кишининг исми маълум бўлди, булар қироллик оиласининг собиқ аъзоси Шариф Ҳасан ибн Зайд ҳамда Қирол Абдулла II нинг собиқ маслаҳатчиси, собиқ молия вазири Басем Иброҳим Авадалладир.\n19:35, 29.09.2020 205924\n17:35, 10.10.2020 171688\n08:46, 27.09.2020 110778\n02:15, 17.05.2021 1840\n01:52, 17.05.2021 2220\n23:56 Бугун 7237\n23:53 Бугун 8833\n22:17, 15.05.2021 146218\n22:35, 15.05.2021 121841\n21:38, 15.05.2021 111994\n23:53, 14.05.2021 94742


..:: ISLOM.UZ ::.. - Фарзандга чиройли исм қўйиш\nФарзандга чиройли исм қўйиш\nМаълумки, фарзандларга чиройли исм қўйиш фарзанднинг ота-онадаги ҳақларидандир. Шунинг учун ота-она бошқа вазифалар каби зиммасидаги ушбу ҳақни ҳам гўзал тарзда адо этмоғи керак. Қўйиладиган исм фарзандни ноқулай аҳволга соладиган, одамлар ўша исм билан уни калака қилиб масхаралайдиган, ҳар сафар ўз исмини эшитганида азиятланадиган бўлмаслиги лозим. Ота-она фарзандларига мусулмонлар қўйишга одатланган исмлардан танлаб қўйишлари керак. Албатта, бу пайғамбарлар, саҳобалар, тобеинлар, улардан кейинги авлод вакиллари ҳамда турли авлиёларнинг исмларидир. Зеро, чиройли исмнинг маълум миқдорда эгасига ижобий таъсири бор. Худди шунингдек, қабиҳ исмнинг ҳам.\nАнас ибн Молик розияллоҳу анҳудан ривоят қилинади: "Расулуллоҳ соллаллоҳу алайҳи васаллам: "Бир куни тушимда биз Уқба ибн Рофеънинг ҳовлисида эканмиз. Шунда бизга Ибн Тобнинг хурмосидан келтирилди. Мен ушбу тушни бизга бу дунёда бериладиган мартаба, охиратдаги гўзал оқибат ҳамда динимизнинг камолга етиб, барча аҳкомлари тўла-тўкис қарор топишига йўйдим" дедилар". Муслим ва Абу Довуд ривояти.\nБу ҳадисда Пайғамбар алайҳиссалом "Ибн Тоб" исмидан келиб чиқиб тушларини ана шундай таъбир қилганлар.\nСаъид ибн Мусаййаб раҳимаҳуллоҳ оталаридан ривоят қиладилар: "Бир куни отам Набий соллаллоҳу алайҳи васалламнинг ҳузурларига бордилар. Шунда у зот: "Исмининг нима?" деб сўрадилар. У киши: "Ҳазн" деб жавоб бердилар. Пайғамбар алайҳиссалом: "Сенинг исминг Саҳл" дедилар. У киши: "Отам қўйган исмни ўзгартирмайман" деб эътироз билдирдилар". Саъид ибн Мусаййаб раҳимаҳуллоҳ айтадилар: "Ўша кундан бошлаб бизнинг оиламиздан хафагарчилик, маҳзунлик ҳеч аримади".\nҚаранг, машҳур тобеин Саъид ибн Мусаййаб раҳимаҳуллоҳнинг боболарининг исмлари Ҳазн бўлгани учун оилаларида доимо маҳзунлик кайфияти ҳукм сурганини эътироф этяптилар.\nРасулуллоҳ соллаллоҳу алайҳи васаллам дедилар: "Аслам қабиласи билан сулҳ тузиб, тинч-тотув яшашимизни Аллоҳ насиб этди. Ғифор қабиласини Аллоҳ мағфират қилди. Усиййа қабиласи эса, Аллоҳга ва Унинг Расулига осий бўлди". Бухорий ва Муслим ривояти.\nБу ҳадисда Пайғамбар алайҳиссалом учта қабиланинг номини айтиб, ҳар бир қабила ўз номига муносиб бўлган натижага эришганини таъкидлаяптилар.\nИкримадан ривоят қилинади: "(Ҳудайбия сулҳида иштирок этиш учун) Суҳайл ибн Амр келганида Набий алайҳиссалом саҳобаларга: "Энди ишларингиз осон битади" дедилар". Бухорий ривояти.\nБу ҳадисда эса, Пайғамбаримиз алайҳиссалом "Суҳайл" исмини ишни осон, енгил битишига йўймоқдалар.\nФарзандларига чиройли исм қўйишга ҳарис бўлган ота фарзандларига ҳунук, ёқимсиз ва ноқулай исм қўйишга интиладиган отадан анча фарқ қилади. Биринчи ота қўйган исми туфайли ажрга эришса, иккинчи ота қўйган исми учун ўзига гуноҳ орттириб олади. Шунинг учун ҳам мусулмон ота фарзандига фазилат аҳлининг исмларидан бирортасини қўйиши мақсадга мувофиқдир.\nИсо алайҳиссаломнинг оналари бўлмиш Марямнинг оталари Имрон, инилари Ҳорун, Мусо алайҳиссаломнинг оталари Имрон, инилари эса Ҳорун бўлган. Лекин, Марям онамиз Мусо алайҳиссаломнинг сингиллари бўлмаганлар. Улар яшаган даврнинг ўртасида бир неча аср муддат бор. Бунинг сабабини Расулуллоҳ соллаллоҳу алайҳи васалламдан сўрашганида, у зот: "Улар фарзандларига ўзларидан олдин ўтган пайғамбарлар ва солиҳ инсонларнинг исмларини қўяр эдилар" деб жавоб бердилар.\nНабий соллаллоҳу алайҳи васаллам дедилар: "Исмларингизнинг Аллоҳга энг севимлиси "Абдуллоҳ" ва "Абдурраҳмон" дир". Муслим ривояти.\nНабий соллаллоҳу алайҳи васаллам дедилар: "Исмимни қўйинглар, аммо куням билан куняланманглар". Бухорий ва Муслим ривояти.\n"Куня" деганда кишининг исмидан аввал айтиладиган, бош фарзандининг исмига қўшиб "Фалончининг отаси" маъносидаги нарса тушунилади. Масалан, Абу Абдуллоҳ, Абу Дардо, Абу Мусо каби. Пайғамбар алайҳиссалом кўплаб саҳобаларга куня қўйиб, ўша билан чақирар эдилар. Масалан, Абдураҳмон ибн Сохр ад-Давсий розияллоҳу анҳу деган саҳобанинг мушукнинг боласини ўйнатиб ўтирганларин кўриб, у кишини "Абу Ҳурайра", яъни "Мушукчанинг отаси" деб чақирганлар. Бир куни ҳаво жуда ҳам исиб кетганида бироз салқинланиш учун дам олишга ётган Али ибн Абу Толиб розияллоҳу анҳунинг тупроққа беланиб ётганларини кўрган Пайғамбар алайҳиссалом у кишини "Абу Туроб", яъни "Тупроқ отаси" деган куня билан чақирганлар. Бизда ҳам баъзи хонадонларда аёллар турмуш ўртоғларини бош фарзандларининг исми билан чақиришлари одат тусига кирган. Набий соллаллоҳу алайҳи васалламнинг кунялари эса Абул Қосим эди.\nАнсорлардан бир киши ўғил кўрди. Унга "Муҳаммад" деб исм қўймоқчи бўлди. Расулуллоҳ соллаллоҳу алайҳи васалламнинг олдиларига келиб шу ҳақида сўраганида, у зот: "Ансорий яхши ишга қўл урибди. Исмимни қўйинглар, аммо куням билн куняланманглар" дедилар.\nПайғамбар алайҳиссаломнинг ўзлари ҳам ўғилларига Иброҳим деб исм қўйганлар.\nАбу Мусо розияллоҳу анҳудан ривоят қилинади: "Ўғил кўрдим ва уни Набий соллаллоҳу алайҳи васалламнинг олдиларига олиб бордим. Шунда у зот унга Иброҳим деб исм қўйдилар".\nШайх Бакр ибн Абдуллоҳ Абу Зайд ўзларининг "Тасмиятул мавлуд" ("Фарзандга исм қўйиш") номли китобларида қуйидагиларни айтадилар: "Эй мусулмон киши! Исм номланган нарсанинг унвонидир. Китобнинг нима ҳақидалиги унинг номидан билинади. Фарзанднинг эътиқоди, хулқу атвори ҳам унинг исми орқали билинади. Қолаверса, унинг исми орқали ота-онасининг маслаги, шариат арқонини қанчалик даражада ушлагани ҳам англашилади. Қанчадан қанча лақабларни эшитамиз. Ўша лақаб соҳибини кўрсак, лақабига ўзи ҳам жуда мослигининг гувоҳи бўламиз. Арабларда "Лақаблар осмондан тушади" деган нақл бор. Яна уларда "Ҳар бир исм эгасига ўз исмидан насиба бор" деган нақл ҳам кенг тарқалган".\nСиз бир инсоннинг ташқи кўринишига, юриш-туришига қараб, унинг чиройли хулқ соҳиби эканлигини англайсизда, унинг исми ҳам жисмига мос чиройли бўлса керак деб хаёлдан ўтказасиз. Ростдан ҳам худди шундай бўлиб чиқади. Кўпчиликда бу ҳол содир бўлган. Камдан-кам киши мана шундай пайтда адашади. Акси ҳам худди шундай бўлиб чиқади. Бу нарса тажриба маҳсулидир.\nБир киши менинг олдимга фарзандининг анчадан бери бетоб экани, кўрсатмаган шифокори қолмагани, нима қилишини билмаётганидан шикоят қилиб келди. Кейин мен ундан "Фарзандингизнинг исми нима?" деб сўрасам, у "Муҳаммад Расулуллоҳ" деб жавоб берди. Мен дарҳол унинг исмини ўзгартириш кераклигини, Муҳаммад Расулуллоҳ бу оламда фақат бир инсонгагина нисбатан ишлатилишини айтдим. Кейин унинг исмини Муҳаммад деб ўзгартирдик. Аллоҳнинг изни билан у болакай соғайиб кетди. Бунга ўхшаш воқеалар кўп содир бўлиб туради. (Н.Ҳ.)\nФарзандингиз беш-олти ёшларга, яъни кўп савол берадиган ёшга етганда сиздан ўзининг исми, уни ким қўйганлиги, унинг маъноси нималиги, нега ундай исм қўйилгани ҳақида турли саволлар беради. Агар сиз унга чиройли исм қўйган бўлсангиз, қийналмасдан, яхши кайфият билан саволларига тўлиқ жавоб берасиз. Борди-ю, унга ёқимсиз, ҳунук, маъноси бузуқ ёки бирор бир аҳли дунёнинг исмини қўйган бўлсангиз, қандай аҳволга тушишингизни бир тасаввур қилиб кўринг. Агар бирор пайғамбарни ёки саҳобани исмини қўйган бўлсангиз, унинг саволи баҳонасида сиз ўша пайғамбар ёки саҳобанинг тарихини гапириб бериш имкониятига эга бўласиз. Қолаверса, ҳар гал унинг исмини айтиб чақирилганда, ўша исм соҳиби бўлмиш фазилатли зот ёдга тушади. Бу қандай яхши!\nҲозир кўпчилик фарзандига турли шахслар, айниқса, Ғарб томонларда урф бўлган исмларни қўйяпти. Ҳадисларда Аллоҳга энг кўп ёқадиган исм У зотга бандаликни англатадиган исмлар эканлиги айтиб ўтилган. Масалан, Абдуллоҳ, Абдурраҳмон, Абдулкарим ва ҳоказо.\nҚизларимизга қўйиладиган исмлар ҳам нубувват хонадони хонимларининг исмлари, авлиёлик мақомига эришган кўплаб солиҳа аёлларнинг исми бўлиши мақсадга мувофиқдир.\nФарзандларимизга қўйилган чиройли исмлар уларни ахлоқли, комил инсон қилиб тарбия қилишимизда асосий омиллардан бири бўлиб хизмат қилишини унутмайлик!\nАбу Абдуллоҳ Мустафо ибн ал-Адавийнинг\n"Фарзандларни тарбия қилиш фиқҳи" китобидан таржима\nТаржимон: Нозимжон Ҳошимжон


Япониядаги ғаройиб рельслар барчани ҳайратга солди (видео)\n09:49 / 13.03.2017\nИжтимоий тармоқлар фойдаланувчилари Япониянинг Осака шаҳридаги кўп рельсли йўл қандай ишлаши тасвирланган кадрлардан ҳайратга тушишди. Икки поезднинг бир-бирига билан яқинлашганда орасидаги жуда ҳам қисқа масофа ва муҳандисларнинг ўта аниқ ҳисоб-китоблари ҳақиқатдан ҳам кишини ҳайратга солади.\nКўпчилик фойдаланувчилар поездлар бир-бирига жуда яқин келганида хавотир олишгани аниқ, рельслар эса сўнгги лаҳзаларда бошқа йўналишга ўтказилади. Жуда ҳам кичик хато ва тўқнашув юз берадигандек туюлади. Кимдир Сиэтл шаҳрида 2005 йилда рўй берган ҳолатни эслади. Ўшанда станциядан узоқ бўлмаган ерда бир поезд бошқасининг ён томонига тегиб кетганди. Йўловчилар жиддий жабрланмади, икки инсон кичик жароҳатлар билан касалхонага етказилганди. Бироқ барча кишиларни хавфсиз жойга кўчириш учун бир соат талаб этилди. Рельслар тахминан 7,6 метр баландликда жойлашган бўлиб, йўловчилар ўт ўчириш хизматининг нарвонларида тушишга мажбур бўлган.\nАксарият фойдаланувчилар Япония технологиялари бутун дунёдан 20 йилга олдинда юриши ва монорельсни қуриш чоғида ҳаммаси аниқ ҳисоб-китоб қилинганини маълум қилди. Бугунги кунда тўлақонли автоном машиналарни яратганлар шундай жуда масъулиятни ишда хато қилиши мумкинми?\nЯпония поезд Осака рельс


Президент вазифаларни белгилаб берди\n22.11.2021 18:17 0 2446\nПрезидент ҳузуридаги йиғилишда қайта тикланувчи энергия манбаларини кенгайтириш ва соҳани янада ривожлантириш бўйича устувор вазифаларни муҳокама қилинаётгани ҳақида хабар берилганди.\nПрезидент матбуот котиби Шерзод Асадовнинг қайд этишича, йиғилишда давлатимиз раҳбари Ўзбекистонда муқобил энергетикани ривожлантириш соҳасидаги вазифаларни белгилаб берган:\n2026 йилга қадар қуёш ва шамол электр станциялари умумий қувватини 8 минг мегаваттга етказиш зарур (аввалги режада 8 минг мегаватт қувватни 2030 йилгача барпо этиш белгиланган эди);\nйирик саноат корхоналари ҳам ўз энергия таъминоти бўйича қайта тикланувчи энергия манбаларини ташкил этиши учун зарур шароитлар яратиш керак. Ҳудди шундай, аҳоли ва тадбиркорларни қайта тикланувчи энергия манбаларидан кенг фойдаланишини қўллаб-қувватлаш лозим;\nкелгуси беш йилда 8 минг мегаваттли қуёш ва шамол электр станцияларини қуришда қарийб 6 миллиард долларлик бутловчи қисм ва материаллар харид қилинади. Шу муносабат билан уларни маҳаллийлаштириш чораларини кўриш лозим;\nбарпо этиладиган электр станцияларига 1 минг нафардан зиёд муҳандис ва қарийб 3 минг нафар ўрта бўғин мутахассислари талаб этилади. Шунинг учун йил якунига қадар Навоийда қайта тикланувчи энергия соҳасида кадрлар тайёрлаш маркази ишга туширилади. Навоий, Сирдарёдаги ўқув марказларида халқаро стандартлар асосида йилига 200 нафар малакали мутахассис тайёрлаш йўлга қўйилади.\nАйни пайтда мутасаддилар йиғилиш мавзуси юзасидан ахборот бермоқда.\nмуқобил энергия Президент


Эркинжон Турдимов: «Фидойиларгина маҳалла раиси бўлиб ишлай олади» - zarnews.uz\nАввал хабар берганимиздек, Самарқанд вилояти ҳокимлигида жамият ҳаётида фуқароларнинг ўзини ўзи бошқариш органларининг ўрни ва ролини кучайтириш, жойларда маънавий муҳит барқарорлигини таъминлаш, ёш авлодни Ватанга муҳаббат, истиқлол ғояларига садоқат руҳида тарбиялашдек эзгу ишга муносиб ҳисса қўшиб келаётган 38 нафар юртдошимизга “Маҳалла ифтихори” кўкрак нишонини топшириш тадбири ўтказилди.\nТадбирда вилоят ҳокими Э.Турдимов сўзга чиқиб, барча маҳалла фаолларини қутлади, уларнинг меҳнатлари машаққатли ва масъулиятли эканлигини таъкидлади. Уларга мукофотни тантанали топширди.\n- Бугун вилоятимиздаги 38 маҳалла фуқаролар йиғинининг 38 нафар оқсоқоли ва ходимларини тақдирладик, холос. Аммо вилоятдаги мавжуд мингдан зиёд маҳаллада ишлаётган ҳар бир киши мана шундай эътирофга, ҳурматга лойиқ, - деди вилоят ҳокими Э.Турдимов. – Чунки маҳаллада ишлаш осонмас. Бу шу ҳудудда яшаётган ҳар бир оила, ҳар бир кишининг дардини ҳис қилиш, муаммосини ҳал этиш, яхшисини кўпчиликка тарғиб қилиб, ёмонини тўғри йўлга солиш дегани. Уларга бир кун ишлаш учун 24 соат етмайди. Маҳаллада эл ташвишини ўйлайдиган жонкуярлар ишлайди, фидойиларгина раҳбар бўла олади.\nШундан сўнг кўкрак нишони билан тақдирланганлар сўзга чиқиб, берилган юксак мукофот уларни янада масъулият билан ишлашга, ижтимоий маънавий муҳитни қарор топтириш, оилалар тинчлигини таъминлаш, аҳоли бандлиги, ёшларни ҳар томонлама баркамол этиб тарбиялаш, аҳоли ўртасида миллий урф-одат ва қадриятларни тарғиб этиш ишларида янада шижоат билан ишлашга даъват этишини таъкидлади.\n- Маҳалламизда 7 мингдан зиёд аҳоли истиқомат қилади, - дейди Жомбой тумани Каттақишлоқ маҳалла фуқаролар йиғини раиси Б.Шамсиева. - Кўксимда “Маҳалла ифтихори” кўкрак нишони тақиларкан, бениҳоят руҳландим, юксак ғурур ва ифтихор туйғусини ҳис қилдим. Бу кўкрак нишони менинг тимсолимда маҳалладошларим, ҳар бир хонадон аҳлига ифтихор бағишлайди. Бугун берилган мукофот бизни ҳудудимизда ободонлаштириш, жиноятчиликнинг олдини олиш, тўйларни тартибли ўтказиш ва бошқа эзгу вазифаларни янада масъулият билан бажаришга ундайди.\nТеглар: Эркинжон Турдимов маҳалла раиси


Хитой раҳбари иқтисодйи ва хавфсизлик соҳасида ҳамкорликни оширгани Покистонга келди\nХитой Президенти Си Цзипинь.\nХитой Президенти Си Цзипинь 20 апрель куни Покистонга сафар бошлади. Томонлар мазкур ташриф иккитомонлама иқтисодий муносабатларни оширади, дея умид қилмоқда. Хитой раҳбарининг Покистонда жами 46 миллиард АҚШ долларига тенг инфратузилма ва энергия соҳасига доир лойиҳаларни эълон қилиши кутилмоқда.\nИкки томонлама музокаралар натижасида Покистоннинг Гвадар порт шаҳрини Хитойнинг Шинжон мухтор вилоятини боғловчи Покистон-Хитой Иқтисодий Корридорини тузиш бўйича келишувнинг имзоланишига умид билдирилмоқда.\nМазкур корридор Покистоннинг Балужистон вилоятидан ўтади. Аҳолисининг аксар қисми қашшоқ бўлган Балужистон йиллардан бери айирмачилик ҳаракатлари, жиноий гуруҳлар ва исломий жангарилар билан боғлиқ кескинлик ичида қолган.\nПокистон Бош вазири Навоз Шариф билан сўзлашувлар чоғида президент Си Афғонистон масаласида ҳамкорлик ҳамда шинжонлик уйғур айирмачиларининг Покистондаги жангарилар билан кучларини бирлаштираётганига доир хавотирларни кўтариши кутилмоқда.\nТашрифи арафасида Хитой раҳбари иқтисодий ҳамкорлик хавфсизлик соҳасидаги натижаларга боғлиқ бўлади, дея баён қилди. “Хитой ва Покистон иқтисодий ҳамкорликни кучайтириш учун хавфсизлик масалаларида яқинлашиши лозим”, деди Си Покистон матбуотига берган интервьюсида.


Қозоғистон ва Туркия ўртасида ҳарбий ҳамкорлик бўйича келишув имзоланди, деб хабар бермоқда «Озодлик» радиосининг қозоқ хизмати расмий ОАВга таяниб.\nҚозоғистон президенти Қасим-Жўмарт Тўқаевнинг Туркияга давлат ташрифи доирасида «Қозоғистон ва Туркия ўртасидаги икки томонлама ҳарбий ҳамкорликни тартибга солувчи» қатор ҳужжатлар имзоланди, дея хабар беради Қозоғистон Мудофаа вазирлиги. Бироқ тўлиқ тафсилотлар келтирилмаган.\nТуркия Мудофаа вазирлиги таъкидлаганидек, Туркия миллий мудофаа вазири Ҳулуси Акар Туркия-Қозоғистон мудофаа алоқаларини, жумладан, «қўшма ҳарбий машғулотлар ва мудофаа саноати соҳасида» кенгайтириш муҳимлигига ишора қилди.\n«Имзоланган умумий декларация шарофати билан биз шериклигимизни стратегик шерикликнинг янги даражасига кўтардик. Туркия ва Қозоғистон икки қардош давлатдир», — деди Тўқаев Эрдўған билан учрашувдан сўнг..\nҚозоғистон ва Туркия расмий делегациялари ўртасидаги музокаралар якунлари бўйича жами 14 та ҳужжат имзоланди. Оммавий ахборот воситалари соҳасида ҳамкорлик тўғрисидаги меморандум, халқаро қўшма юк ташиш ва божхона назорати тартиб-таомилларини соддалаштириш бўйича келишувлар, ахборот технологиялари соҳасида ҳамкорлик тўғрисидаги меморандум шулар жумласидандир.\nТўқаев 2019 йилда давлат раҳбари лавозимига киришганидан бери илк бор Туркияга давлат ташрифи билан келди. Унинг ташрифи Россиянинг Украинага давом этаётган ҳарбий ҳужуми фонида амалга оширилмоқда. Айрим экспертларнинг қайд этишича, эндиликда Анқарада Москва ўз таъсир зонаси деб ҳисоблаган Марказий Осиё давлатлари билан алоқаларни мустаҳкамлаш имконияти мавжуд.\nТуркия Киев ва Москва ўртасидаги музокараларда воситачилардан бири ҳисобланади. Қозоғистон Украинага бостириб кириши пайтида Россияни қўллаб-қувватлашдан бош тортди ва 9 май куни расмийлар Россия ҳарбий тажовузкорлиги билан боғлиқ бўлган рус рамзлари, хусусан Георгий ленталари ва З ҳарфини қўллашни тақиқлади.


Qalampir.uz - Фотожамланма: Совуқни енгиб ўтган хитойлик бола 450 минг доллар ишлади\nФотожамланма: Совуқни енгиб ўтган хитойлик бола 450 минг доллар ишлади\n11:19, 29.01.2018 Олам\nИжтимоий тармоқларда болакайни – “Ice Boy”, яъни “Муз бола” деб аташган.\nСаккиз ёшли хитойлик мактаб ўқувчиси Ванг Фуман қаттиқ совуқни енгиб ўтиб машҳур бўлиб кетди.\nВанг Фуман Хитой шимолида жойлашган Синьцзе номли кичик қишлоқда яшайди. У ҳар куни мактабга бориш учун 5 км масофани пиёда босиб ўтиши керак.\nЖорий йил 8 январь куни эрталаб кескин совуқ тушган ва ҳаво ҳарорати -9 даражагача совиб кетган. Устига устак, унинг иссиқроқ курткаси ҳам бўлмаган, лекин бу қийинчиликлар болакайни тўхтата олмаган, у барибир мактабга йўл олган.\nВанг Фуман эгнидаги юпқа пальтоси билан совуқ ҳавода бир соат давомида пиёда юриб мактабига борди. У синфга кирганда сочлари ва қошларида узун-узун муз бўлаклари қотиб қолган бўлган. Юзи эса совуқдан оловдек қип-қизариб кетган эди.\nФуманнинг ўқитувчиси мактаб директори Фу Хэнга болакайнинг аҳволини кўрсатган. У болакайни кўриб кўзига ишонмаган. Мактаб директори ва ўқитувчи болакайни шу кўринишда суратга олиб ижтимоий тармоққа жойлаштирган. Сурат бир зумда оммалашиб кетган.\nНатижада, нафақат Хитой, балки дунёнинг барча нуқталаридан болага ёрдам беришни истайдиганлар пайдо бўлган. Ижтимоий тармоқларда болакайни – “Ice Boy”, яъни “Муз бола” деб аташган.\nМактаб директорининг маълумот беришича, болакай бувиси ва опаси билан жуда оғир шароитда яшайди, лекин ўқишда жуда тиришқоқ, чунки у ўз турмуш шароитини фақат илм олиш билан яхшилашига ишонади.\nТез орада бутун дунёдан болакай ўқийдиган мактабга 15 000 доллар хайрия пули келиб тушган. Унга 20 та иситгич ва 144 жуфт иссиқ кийим бош сотиб олинган. Аммо бу хайрия ижтимоий тармоқларга хитойликларнинг эътирозларига сабаб бўлди.\nУшбу воқедан бироз ўтиб, болакайни Пекинга таклиф қилишган. У ерда Вангни катта эҳтиром билан кутиб олишган ва унинг шарафига хайрия тадбири ташкиллаштирилган. Болакай телеканаллар орқали ўзи бошидан кечирган воқеани сўзлаб берган. Шундан сўнг салкам 3 миллионга юан (450 000 $)га яқин хайрия пули жамланган.\nХабарда айтилишига кўра, ушбу маблағ болакай яшаб турган тумандаги барча мактабларни иссиқлик билан таъминлашга етади.\nКелажакда полиция ходими бўлишни орзу қилган болакай учун полициячилар Пекин бўйлаб саёҳат ташкил этишган, полиция мотоциклига миндиришган, боғлар ва диққатга сазовор жойларга олиб боришган.\nУ самолёт ва поездга илк бор минган, лекин болакайнинг айтишига қараганда, унда энг катта таасурот қолдирган нарса, бу – Пекиндаги уйларнинг иссиқлиги бўлган.\n“Бу ерда уйлар шунчалик иссиқ эканки, бир қават кийимда ухлаш мумкин. Биз уйимизни иситиш учун кўмир ёқамиз ва бир неча қават кийим кийиб ётамиз”, деган болакай журналистларга.\nБолакайнинг мухлислари эса, унинг тиришқоқлигига қойил қолиб, у келажакда албатта муваффақиятга эришишига ишонишмоқда.\nТеглар:Ванг Фуман Муз бола Хитой\nФоторепортаж: Сув тошқини Парижни Венецияга айлантирмоқда\n19:53, 03.11.2018 19 547\n13:38, 29.10.2018 552\n11:08, 26.10.2018 19 693\nВидео: 55 километрлик дунёнинг энг узун кўприги очилди\n12:30, 23.10.2018 5 299\n11:31, 23.10.2018 1 169


Токио-2020: Бир қизиқ факт / Olamsport.com\n18 авг 09:21\nТокио-2020: Бир қизиқ факт\nТеглар : Руслан НуриддиновАкбар Жўраев\nОртда қолган Токио-2020 Олимпия ўйинларида спортчиларимизнинг чиқишига оид қизиқарли фактларни улашишда давом этамиз.\nНавбатдаги факт Олимпиада чемпиони ва рекордчиси Акбар Жўраев ҳақида.\nОғир атлетикачимиз -109 кг вазн тоифасида иштирок этиб, 5 йил аввал Руслан Нурудинов каби асосий рақобатда арманистонлик Симон Мартиросянни ортда қолдиришга муваффақ бўлди. Қизиғи, у ҳам силтаб кўтариш машқида Нурудинов каби 237 кг тош кўтариб, Олимпиада рекордини ўрнатди.\nЯна бир жиҳати, агар Жўраев +109 кг вазн тоифасида ҳам иштирок этиб, шу натижани қайтара олганида, катта вазн тоифасида бронза медалига эга чиқиши мумкин эди. Ушбу вазн тоифасида бронза медалига сазовор бўлган суриялик Ман Асад икки кураш натижаси бўйича 424 кг тош кўтарган. +109 кг вазн тоифасида кумуш медаль соҳиби эронлик Али Довуди 441 кг, олтин медаль соҳиби ва жаҳон рекордчиси, грузиялик Лаша Талахадзе эса 488 кг натижа қайд этган эди. Бу борада Акбар Жўраев 430 кг оғирликни қайд этганини эслатиб ўтамиз.\nЭркаклар ўртасидаги барча вазн тоифаларида ғолиблар ёки Олимпиада, ёки жаҳон рекорди билан олтин медални қўлга киритишди.\n18 авг 09:46:31\n2016dagi formamiz chiroyli edi


14:14 13.03.2020 (Янгиланган 14:42 13.03.2020)\nРоссия Little Big гуруҳи UNO номли қўшиқни тақдим этди. Бу қўшиқ билан гуруҳ “Евровидение-2020” халқаро мусиқа танловида иштирок этишни режалаштирмоқда.\nБу клипни 10 соат ичида 1,3 миллион фойдаланувчи томоша қилди.\n“Евровидение-2020” мусиқа танлови Роттердамда 12-16 май кунлари ўтказилади. Танловда 41 та давлат вакиллари иштирок этади.


Бутун Шарқ шаҳарлари иерархик тузилишидаги муайян шаҳарларнинг тутган ўрни, кўп ҳолларда, унинг ижтимоий - иқтисодий имконияти ва карвон йўллари билан алоқаси, савдо муносабатларига қандай тортилганлиги билан белгиланган. Хуллас, айнан шу сабабларга кўра, Хоразм савдо марказлари тўғрисидаги турли–туман маълумотлар IX асрдаёқ пайдо бўла бошлаган эди. Шаҳарларнинг тараққий қилишда савдонинг аҳамиятини шарқ географлари, тарихчи ва сайёҳлари ҳам тушуниб етганларки Хоразм шаҳарлари тавсифномасида, албатта, бозорлар, карвонсаройлар, атрофидан қандай карвон йўллари ўтганлиги ҳақида қайд қилиб ўтганлар.\nХоразм савдо марказларининг иқтисодий аҳволини, Шарқу – Ғарб савдосида тутган ўрнини ёритувчи манбалар ҳақида сўз юритишдан олдин уларни бир неча даврларга бўлган ҳолда кўриб чиқиш мақсадга мувофиқ деб ўйлаймиз.\n1.\tIX-XIII аср бошлари (мўғул истилосигача) араб-форс манбалари.\n2.\tXIII-XVI асрлар араб-форс ва европа манбалари.\n3.\tXVI-XVIII асрлар форс ва эски ўзбек тилидаги манбалар.\n4.\tXIX аср рус сайёҳлари ва тадқиқотчилари маълумотлари.\nЎз асарларини араб тилида ёзган тарихчи ва географлар асарлари жумласига Ибн Рустанинг «Китоб ал-алоқ ан-нафиса» Ал-Яъқубийнинг («Китоб ал-булдон» (“Мамлакатлар ҳақида китоб”), Абубакр ал-Балазурийнинг “Китоб футуҳ ал-булдон” (Мамлакатларнинг забт этилиши ҳақида китоб), Ибн Хордабехнинг “Китоб масалик ул-мамолик” (“Йўллар ва мамлакатлар ҳақида китоб”), Табарийнинг “Тарих ар-русул ва-л-мулук”(“Пайғамбарлар, подшолар тарихи”), Ибн Фадланнинг ”Рисола”, Абу Райхон Берунийнинг “Осор ул-боқия ал-қурун ҳолия” (“Қадимги халқлардан қолган ёдгорликлар”) ва “Геодезия” асари. Ал-Истахрийнинг “Китоб масолик ул-мамолик” (“Мамлакатларга бориладиган йўллар ҳақида китоб”), Ал-Мукаддасий (Макдисий)нинг “Аҳсан-ат-тақосим фи маърифат ал-аколим” (“Иклимларни ўрганиш учун энг яхши қўлланма”), Ибн Ҳавкалнинг “Китоб ул-масолик ва-л-мамалик” (“Йўллар ва мамлакатлар ҳақида китоб”), асарлари кирадики, бу асарлар Хоразм савдо марказлари ҳақида маълумот берувчи биринчи даражали ва тенги йўқ манбалар ҳисобланади. Булар ичида Истахрий ва Муқаддасий асарлари айниқса ажралиб туради. Чунки улар асарларида Хоразм савдо марказларининг тавсифи, Хоразм иқтисодий географияси, шаҳарлар ва қишлоқларнинг савдо муносабатлари, бозорлари ва карвон-саройларига катта эътибор берилган.\nАраб тилидаги манбалар қаторига яна Ас-Саолибийнинг “Латоиф ул-маориф” (“Ажойиб маълумотлар”), Ибн ал-Асирнинг “Ал-Комил фит-тарих” (“Мукаммал тарих”), ас-Самъонийнинг “Китоб ал-арсоб” (“Машҳур кишилар ҳақида китоб”), Ёқут ал-Ҳамавийнинг “Муътам ал-булдон” (“Мамлакатлар рўйхати”) асарлари кириб, уларда Хоразмнинг XI-XIII асрлардаги савдо муносабатлари тўғрисида бир талай маълумотлар мавжудлигини таъкидлаш керак. Улар ичида Ёқут Ҳамавийнинг асари қимматли фактик маълумотларга бойлиги билан бошқа географик асарлардан ажралиб туради. Энг муҳими унинг асари бошқа манбаларга нисбатан чалкашликлардан бироз ҳоли бўлиб ундаги кўпгина маълумотлар аниқ берилган. IХ-XIII асрлар форс тилида ёзилган манбалар устида тўхталадиган бўлса, улар ичида энг қимматлиси ва муҳимлари – номаълум муаллиф томонидан ёзилган. «Ҳудуд ал-олам» асари, Маҳмуд Гардизийнинг “Зайн ул-ахбор” (“Тарихлар безаги”) асари, ҳамда Абулфазл Байҳакийнинг “Тарихи Масъудий” асарлари ҳисобланади. Бу асарларда Хоразм савдо марказларига таъриф бериб ўтилиши билан бирга, Хоразмнинг қўшни ўлкалар ва кўчманчи аҳоли билан бўладиган савдо-сотиқ муносабатлари ҳамда шу алоқалар амалга оширилган карвон йўллари тўғрисида қимматли маълумотлар мавжуд.\nУмуман, IX-XIII асрлар манбаларининг деярли барчасида Хоразм нафақат Мовароуннаҳр балки бутун Мусулмон Шарқининг энг тараққий қилган, шаҳарлари кўп, деҳқончилик чорвачилик, ҳунармандчилик гуллаб-яшнаган, ва, бу билан боғлиқ равишда савдо муносабатлари жуда ривожланган ҳудудлардан бири сифатида кўрсатиб ўтилади. Аммо, бу иқтисодий ва маданий юксалиш мўғул боқини муносабати билан бироз тўхтаб қолган. Бир оз вақтгача Хоразм шаҳарлари вайрона ичида қолди. Лекин шуни таъкидлаш керакки, мўғул босқини ҳам жуда қадимдан шаклланиб, ривожланиб келаётган Хоразм шаҳар маданияти тарққиётини бутунлай тўхтатиб қўя олмади.\nХоразм воҳаси меҳнаткашларининг яратувчанлик меҳнати тез орада, иқтисод ва маданият билан бир қаторда, Хоразм савдо марказларининг, айниқса унинг Олтин Ўрда давлати таркибига кирган қисми (мўғул босқинидан сўнг Хорзм Олтин Ўрдага кирувчи Шимолий Хоразм ва Чиғатой улусига кирувчи Жанубий Хоразмга бўлинган эди) шаҳарларнинг ўз қаддини тиклаб олишга олиб келди.\nКейинги ўрта асрлар муаллифларининг асарларида Хоразм савдо шаҳарлари, айниқса, Урганч яна ўз даврининг энг йирик савдо марказлари сифатида, Хоразм (кўпроқ Шимолий Хоразм) шу даврнинг энг бой ва иқтисодий мавқеи баланд ҳудудлардан бири сифатида тилга олинади. Аммо, мўғул истилосидан кейин то Хива хони Абулғозийгача ёзилган ёзма манбалар жуда камлиги ва борларида ҳам ушбу муаммо бир тарафлама ёритилганлиги яққол кўзга ташланади. Шу билан бирга бу манбаларда баъзи қарама-қарши олимлар ўртасида Хоразмнинг XV асргача бўлган даврда савдо шаҳарларининг мавқеи, ҳолати тўғрисида муайян маълумотлар олишни қийинлаштиради.\nМўғул босқинидан кейинги Хоразм тўғрисида энди Европа манбаларида ҳам маълумотлар мавжуд XIII-XIV асрлар давомида турли сабабларга кўра Хоразмда бўлган европалик сайёҳлар Плано Карпини (1246 йилда келган), ака-ука Пололар (1260 йилда келган), итальян савдогари Франческо Бальдуччи Пеголетти (1340 йилда келган) асарларида Хоразм шаҳарлари, айниқса, Урганч тўғрисида қимматли маълумотлар мавжуд.\n1333 йилда Хоразмга марказлашган араб сайёҳи Ибн Баттута келган. Унинг “Туҳфат ан-нуззар фи ғаройиб ал-амсар ва ажойиб ал-афсар” (“Ғаройиб шаҳарлар ва ажойиб сафарлар томошаси ҳақида туҳфа”) асарида Хоразм савдо шаҳарлари тўғрисида баъзи маълумотлар учрайди.\nXIV аср охири – XV аср тарихчилари ичида Ибн Арабшоҳнинг “Ажойиб ал-мақдур фи ахбори Темур” (“Темур саргузаштларида тақдир мўъжизалари”) асари иқтисод, савдо-сотиқ ва шаҳарнинг бошқа кўпгина жиҳатларини ёритувчи маълумотларга эгалиги билан ажралиб туради. Муаллиф Хоразмнинг XIV асрнинг иккинчи ярмида иқтисодий жиҳатдан ривожланган ҳудудлардан бири бўлганлигини кўрсатиб ўтиш билан бирга, Темур юришларидан сўнг Шимолий Хоразм иқтисодиётининг тушкунликка тушганлигини ҳам қайд қилиб ўтган.\nЮқоридаги Европа ва араб манбаларининг барчасида Хоразм савдо шаҳарларининг, айниқса Урганчнинг ўша даврда ривожланган энг йирик ва бой шаҳарлардан бўлганлиги таъкидланган. Шу билан бирга улардаги маълумотлар шуниси билан характерли ва қимматлики муаллифларнинг барчаси ҳам ўз даврида Хоразмда бўлганлар ва ўз кўрган–билганларини ёзганлар. XIII-XV асрлар Хоразм савдо шаҳарлари тўғрисида маълумот берувчи иккинчи тур манбалар мавжудки, улар кўпроқ иккинчи бир одамдан эшитган ёки ўрта аср бошқа манбаларидан олинган маълумотларга таянган ҳолда ёзилган.\nБундай манбалар ичида алоҳида қимматга эга бўлганларидан машҳур форс географи Ҳамдуллоҳ Муставфийи Қазвинийнинг «Нузҳат-ул-қулуб» («Қалблар ороми») асари, Шаҳоббинддин ал-Умарийнинг «Китоб масалик ал-абсар ва мамолик ал-амсар» («Турли мамлакатлар давлатлари бўйлаб ўтган йўллар») асари, ал-Бакувийнинг (XIV-XV асрлар) «Китоб талхис ал-асар ва ажойиб ал-малик ал-қаҳҳор» («Буюк подшонинг мўъжизалари ва ёдгорликлари ҳақидаги китобнинг қисқартмаси») номли асарларидир. Чунки Ҳамдуллоҳ Қазвиний асарида Хоразмнинг XIV асрдаги географик ҳолати, хусусан йирик шаҳарлари, иқтисодиёти ҳақида маълумотлар келтириш билан бирга, Хоразмни Эрон билан боғловчи карвон йўллари ва улардаги манзиллар, масовалар тўғрисида ҳам маълумотлар мавжуд. Ал-Умарий ва ал-Бакувий асарларида эса кўпроқ Хоразмда шаҳарлар, бозорлар, ишлаб чиқариладиган маҳсулот турлари, нарх-наво, пул муносабатлари умуман, шаҳарлар хўжалик ҳаёти тўғрисида фикр юритилади.\nШунингдек, Шайх ал-Бирзалий, ан-Нувийрий, Ибн Халдун каби араб-форс ва темурийлар даврининг Низомиддин Шомий, Шарофиддин Али Яздий, Абдураззоқ Самарқандий, Ҳофизи Абрў, Хондамир каби муаллифлар асарларида ҳам XIV-XV асарлар Хоразм савдо шаҳарлари ва уларнинг хўжалик ҳаёти ҳақида маълумотлар учрайди. Аммо юқоридаги асарлар каби бу асарларда ҳам жиддий хатолар мавжуд бўлиб, улардан ҳам эҳтиёткорлик билан фойдаланиш лозимлигини таъкидлаш керак. Хоразм савдо шаҳарларининг географик ҳолати тўғрисида XIV-XV асрларда тузилган Европа хариталари ҳам маълумот беради. 1367 йилда ака-укалар Франциско ва Доменико Пициганилар харитасида Урганч, 1375 йилги Каталон атласида Урганч, Миздаҳқон, Хива, XV аср Венеция космографи Фра-Мауронинг 1459 йилги харитасида эса Урганч шаҳарлари кўрсатиб ўтилган. Бу хариталар бошқа манбалар маълумотларини тўлдириб, бу шаҳарларнинг ўрнини тўғри белгилашга ёрдам беради.\nМўғуллар ва темурийлар даври Хоразм шаҳарлари тўғрисида Хива хони Абулғозихоннинг XVII асрда ёзилган «Шажарайи турк» асарида ҳам маълумотлар мавжуд бўлиб, унда Миздаҳқон, Хива, Ҳазорасп, Вазир, Бўлдумсоз, Тирсак ва Қумкенд каби шаҳарлари ҳақида маълумотлар келтирилган.\nШу билан бирга XVI аср инглиз сайёҳи Антони Женкинсон ва XVII аср муаллифи Маҳмуд ибн Валининг машҳур географик асари – «Баҳр ул-асрор фи маноқиб ул-аҳёр» («Олийжаноб кишиларнинг шон-шавкати ҳақида сирлар денгизи») асарларида. XV аср Хоразм хўжалик ҳаёти ва шаҳарлари тасвирланган. Булар иккаласида ҳам XV асрга келиб, Хоразм ҳаётининг бир оз юқорига кетганлиги таъкидланади.\nХуллас, IX-XV асрлар Хоразм савдо шаҳарлари тўғрисида кўпгина араб-форс, европа ва эски ўзбек тилидаги манбаларда маълумотлар мавжуд бўлса-да, аммо умумий ҳолатда улар савдо шаҳарларининг хўжалик ҳаёти, мавқеи тўғрисида атрофлича маълумотлар бера олмайди.


14.11.2018 Муаллиф Соҳиба АБДУРАХМОНОВА\n2018 йил 11 сентябрь куни Президентимиз томонидан имзоланган “Ҳудудларда тадбиркорлик ташаббуслари ва лойиҳаларини жадал амалга оширишни ташкил этиш чора-тадбирлари тўғрисида”ги қарор ижросини таъминлаш, Фарғона вилоятида тадбиркорликни қўллаб-қувватлаш ва ривожлантириш бўйича гуруҳ ишини тизимли йўлга қўйиш учун вилоят ҳокимлиги биносида мутасадди идоралар вакилларидан иборат таркибда доимий фаолият юритувчи штаб тузилиб, барча зарур шароитлар яратиб берилди.\nҲудудий ишчи гуруҳ томонидан аниқланган тадбиркорлик фаолиятига оид муаммоларни “hudud.gov.uz” онлайн дастурига киритиш орқали уларни мажбурий тарзда кўриб чиқиш ва ҳал этиш, шунингдек, мутасадди идораларнинг бу йўналишдаги ишини мониторинг қилиш тизимли равишда олиб борилмоқда.\nБугунги кунга қадар ишчи гуруҳига келиб тушган 404 та мурожаатнинг 289 тасига ижобий ечим топилгани қувонарли, албатта. Қолган масалалар ҳам республика миқёсидаги мутасадди идоралар томонидан кўриб чиқиляпти.\n–Тадбиркорларимиз коммунал хизматларга оид турли мурожаатлар билан ҳам чиқмоқда, – дейди вилоят уй-жой коммунал хизмат кўрсатиш бошқармаси вакили, ишчи гуруҳи аъзоси Бахтиёр Алижонов. – Бу йўналишда 30 га яқин мурожжатлар келиб тушган бўлса, унинг 26 таси жойида ҳал этилди. Данғара туманидаги “Real Goal Forward” масъулияти чекланган жамияти томонидан кичик саноат зонасида электр кучланиши юқори бўлганлиги сабабли қўшимча трансформатор ўрнатиш бўйича қилинган мурожаат қанотлантирилган эди. Шу кунларда корхонанинг канализация масаласи ҳам ҳал этилиб, охирига етказилмоқда.\nТошлоқ туманидаги “Луқмонов” корхонаси ҳам электр тармоғига уланиш учун техник шарт олишда ишчи гуруҳидан амалий кўмак сўраган. “Фарғона Ҳудудий электр тармоқлари корхонаси” АЖ томонидан корхонага электр тармоқларига уланиш учун 50 кВтга 1763-8 рақамли техник шарт берилди.\nУшбу туманда истиқомат қилувчи якка тартибдаги тадбиркор Шоҳрух Эргашев қандолатчилик дастгоҳларини сотиб олиш учун 25 миллион сўм миқдоридаги кредит ажратилиши кечикаётганлиги сабабли ишчи гуруҳига юзланди. Унга Ўзбекистон Республикаси Акциядорлик тижорат “Халқ банки” томонидан берилиши лозим бўлган маблағ ажратилди.\nТошлоқлик Исломиддин Эминов томонидан босма пресс дастгоҳини харид қилиш мақсадида ана шу банкдан сўралган 25 миллион сўм кредит ажратилиши ҳам ортга сурилиб келинаётган эди. Ишчи гуруҳининг амалий ёрдами туфайли тадбиркорнинг муддаоси ижобий ечимга эга бўлди.\nТошлоқ туманидаги “Асилбек Феруз Шаҳриёр файзи” паррандачиликка ихтисослаштирилган фермер хўжалиги эса экин учун ер майдони ажратилиши юзасидан ишчи гуруҳига мурожаат қилди. Амалий ҳаракат ўз натижасини берди. Фермер хўжалигига 17 гектар майдон ажратилди.\nҲозирда хўжалигимизда 6 нафар ишчи ўрни яратилган, – дейди тадбиркор Шарифжон Эрматов – Паррандачилик цехи ёнига броллер учун музлатгичли омбор қуриш ниятимиз ҳам бор. Агар лойиҳамиз амалга оширилса, 30-40 та янги иш ўрни яратилади.\n– Ишчи гуруҳи томонидан вилоятимизнинг энг чекка ҳудуди – Сўхда яшовчи тадбиркорларнинг мурожаатларига алоҳида эътибор қаратилмоқда, – дейди вилоят Ер ресурслари ва давлат кадастри бошқармаси бўлим бошлиғи, ишчи гуруҳи аъзоси Хайрулла Охунов. – “SO`X CAPITAL TEKS” МЧЖ тикувчилик цехини электр тармоғига уланиши учун техник шарт олиш юзасидан бизга мурожаат этди. Мурожаат ўрнида ҳал этилиб, корхона масаласи ечилди. “Сўх Дон” корхонаси эса маҳсулотларга санитария-эпидемиология хулосасини олиш борасида қийинчиликка учраган эди. Вилоят давлат санитария-эпидемиология назорати маркази томонидан мазкур масъулияти чекланган жамиятига сўралган сертификат тақдим қилинди. Сўх туманидаги “Мулки саховат” хусусий корхонаси мини футбол майдончасини ташкил этиш мақсадида банкдан ажратилиши орқага суриб келинаётган 130 миллион сўм маблағни олишга муваффақ бўлди. “Умид” савдо маркази раҳбарининг ҳам газ тармоғига уланиш борасидаги масаласи қаноатлантирилди.\n« Саноатнинг истиқболли тармоқлари\nСоғлом бўлай десангиз… »


13:47"У бўрига айланмоқда". Hamid Sahari Шомуродовнинг "Рома"га ўтишига атаб карикатура чизди 2 13:28Йович: "Мен тасодифан "Реал"га тушиб қолмадим" 0 13:11Футзал. Ўзбекистон Эронга бешта гол уриб мағлубиятга учради 33 13:09"Насаф" Баҳром Абдураҳимов ва сербиялик ҳужумчини ўз сафига қўшиб олди. Бозоров билан шартнома узайтирилди 15 13:00"Реал" Карвахаль билан шартномани 2024 йилга қадар узайтирди 0 12:37Де Пауль: "Бу ажойиб клуб тарихини ёзишни давом эттирмоқчиман" 0 12:04Карикатура: У 7-бор "Олтин тўп"ни қўлга киритадими? 6 11:40"Манчестер Сити" Эдерсонга янги шартнома таклиф қилмоқчи 1 10:52"Машъал" 3 нафар янги футболчи билан шартнома имзолади. Улардан бири легионер 4 10:40“Хайр, ОФК! Салом, УЕФА!”, дейишга журъат борми ёхуд “Жаҳон чемпионати учун” деган саробни унутиб, “Футболимиз ривожи учун” деган стратегия билан УЕФАга кўчиб ўтиш вақти келди! 105 10:38"Манчестер Юнайтед" Нуну Мендешга қизиқмоқда 2 10:16Қашқадарё вилоят футбол маҳорат мактабига 10-11 ёшли 22 нафар ёш ва маҳоратли ёшлар қабул қилинди 1 09:57Olamsport: Дзюдочимизда бронза медали, Баҳодир Жалолов ғалаба билан бошлади ва бошқа муҳим хабарлар 0 09:35"Манчестер Сити" тўрт нафар футболчисига янги шартнома таклиф қилади 0 09:26"Турон" бугун янги футболчиларни таништирув маросимини ўтказади 10\n"Насаф" Баҳром Абдураҳимов ва сербиялик ҳужумчини ўз сафига қўшиб олди. Бозоров билан шартнома узайтирилди 15\n"Насаф" 14 футболчи билан шартномани узайтирди 19\n"Насаф"га фаолияти давомида 150та гол урган ҳужумчи келмоқда" 118


11:00 / 19.11.2020 1101 pdf Ўқиш режими + -\nОта‑онанинг фарзанддаги ҳақлари улуғ бўлганлигидан у уларнинг вафотларидан кейин ҳам давом этади. Бу ҳақларнинг бизларгача собит етиб келишига ота‑оналаридан ажраб қолган саҳобаи киромларнинг саволлари сабаб бўлган.\nОта‑онанинг фарзанддаги ҳақлари тўғрисида юқорида ўрганиб ўтилган диний таълимотлар ҳар бир виждони бор фарзандга қаттиқ таъсир қилиши муқаррар. Хусусан, фарзанд катта бўлиб, билими ва тажрибаси юқори савияга етганидан сўнг ота‑онага яхшилик қилишга астойдил киришади. Аммо, бу ҳақиқат юзага чиқиб, фарзанд ихлос билан ота‑онасига яхшилик қилишни ўрнига қўйиб, ўзидан хурсанд бўлиб турганида ота‑она вафот қилиб қолади. Сўнгра фарзанднинг афсус-надомати бошланади. Шундай ҳолатга тушган баъзи саҳобийлар Расулуллоҳ соллаллоҳу алайҳи васалламдан ота‑онага вафотларидан кейин ҳам яхшилик қилиш мумкинми ёки йўқми экани тўғрисида саволлар берганлар.\nعَنْ أَبِي أُسَيْدٍ قَالَ: كُنَّا عِنْدَ النَّبِيِّ صَلَّى اللهُ عَلَيْهِ وَسَلَّمَ فَقَالَ رَجُلٌ: يَا رَسُولَ اللهِ، هَلْ بَقِيَ مِنْ بِرِّ أَبَوَيَّ شَيْءٌ بَعْدَ مَوْتِهِمَا أَبَرُّهُمَا؟ قَالَ: نَعَمْ، خِصَالٌ أَرْبَعٌ: الدُّعَاءُ لَهُمَا، وَالْاِسْتِغْفَارُ لَهُمَا، وَإِنْفَاذُ عَهْدِهِمَا، وَإِكْرَامُ صَدِيقِهِمَا، وَصِلَةُ الرَّحِمِ الَّتِي لَا رَحِمَ لَكَ إِلَّا مِنْ قِبَلِهِمَا. رَوَاهُ الْبُخَارِيُّ فِي الْأَدَبِ\n«Ё Расулаллоҳ! Мен учун ота‑онамга улар дунёдан ўтганларидан кейин қиладиган яхшилик қолдими?» – деб сўради.\nУ зот: «Ҳа! Тўрт хислат қолди: уларга дуо қилиш; Улар учун мағфират сўраш; Уларнинг аҳдига вафо қилиш; Уларнинг дўстларини ва сенга уларсиз силаи раҳм бўлмайдиган кишиларни икром қилиш», – дедилар».\nАслида, вафот этган одамнинг бу дунёда қилган амаллари асосида охиратдаги мақоми белгиланади. Унинг заррача яхшилиги ёки ёмонлиги бўлса ҳам, ҳисобга олинади. Аммо, Аллоҳ таоло уммати Муҳаммад алайҳиссаломга раҳм кўрсатиб, уларга ўлимларидан кейин ҳам ортларидан савоб етишига ва уларнинг охиратдаги мақому даражаларининг ортиб боришига йўл очиб қўйган.\nФарзанд ота‑онаси тириклигида уларнинг хизматини қилиб, розилигини олиб, яхшиликлар қилиб ўтишга тарғиб қилинади. Лекин ота‑она вафот этганидан кейин ҳам, ушбу ҳадисда келган таълимотга биноан, уларга тўрт хил яхшилик қилса бўлар экан.\nОта‑оналарнинг ҳаққига Аллоҳ таолодан яхшиликлар – жаннат, хайр-баракалар сўраб, дуо қилиш фарзанднинг ота‑онасига уларнинг вафотларидан кейин қиладиган яхшиликларидандир. Бу дуолар ота‑онага бориб, уларнинг яхши амалларига қўшилиб туради. Худди уларга тириклик чоғларида яхшилик қилгандек бўлади.\nعَنِ سَعِيدِ بْنِ الْمُسَيَّبِ يَقُولُ: إِنَّ الرَّجُلَ لَيُرْفَعُ بِدُعَاءِ وَلَدِهِ بَعْدَهُ، وَقَالَ: بِيَدَيْهِ هَكَذَا، فَرَفَعَهُمَا\nСаъийд ибн Мусайябдан ривоят қилинади:\n«У киши: «Албатта, киши ўзидан кейин боласининг қилган дуоси ила кўтарилади», – деди ва: «Мана бундай», – деб, икки қўлини кўтарди».\nСаъийд ибн Мусайяб: «Бир одам ўлиб кетганидан кейин орқасидан фарзандининг қилган дуоси туфайли мартабаси мана бундай бўлиб кўтарилади», деб, икки қўлларини кўтариб кўрсатган эканлар. Яъни, бу ривоят вафотларидан кейин ҳам ота‑онага фарзанднинг қиладиган яхшилиги уларнинг ҳақларига дуо қилиши билан бўлишига мисолдир.\nФарзанд ота‑онасига, уларнинг вафотларидан кейин ҳам яхшилик қилай, деган умидда бўлса, уларнинг ҳаққига дуо қилиб, мағфират сўраса, ана ўша иши яхшилик ҳисобланар экан. Фарзандларининг дуоси туфайли ота‑оналарнинг охиратдаги даражалари юқори мақомда бўлар экан.\nУмид 12:53 / 19.11.2020\nРахмат яхши макола фойдали болган булсин омин\n08:08 / 20.11.2020 214\n09:30 / 19.11.2020 314\n1848 14:15 / 27.12.2018\n1963 13:05 / 30.11.2019\n1094 17:00 / 13 январь


Американинг электромобиллар ишлаб чиқарувчи Tesla компанияси ўзининг Шанхайдаги заводида йиғилган Model 3 электромобилларини Европага экспорт қилишга тайёрланмоқда. Бу ҳақда Син Хуа ахборот агентлиги хабар берди.\nҲозирча Шанхайдаги завод Tesla компаниясининг АҚШ ташқарисидаги ягона электромобиллар йиғувчи заводи ҳисобланади. Уни қуриш ҳақидаги келишув 2018 йилда имзоланган. Tesla ушбу заводда йиллик электромобиль ишлаб чиқариш ҳажмини 500 мингтага чиқармоқчи. Ушбу лойиҳа учун киритилган умумий инвестиция миқдори 7,2 миллиард АҚШ долларини ташкил қилади.\nTesla нархи бир соат ичида 40 млрд долларга қимматлашди


Алишер Навоий – oliymahad.uz\n"Танловда биринчи бўлиб саҳнага чиқаман деб ўйламагандим. Аллоҳга шукр, яхши айтиб бердим. 3 кунда 20та ҳадисни ёд олдим" - Kun.uz сайти\nИмом Бухорий номидаги Тошкент ислом институтида Мир Алишер Навоий таваллудининг 577 йиллиги ва Заҳириддин Муҳаммад Бобур таваллудининг 535 йиллиги муносабати билан “Улуғ мутаффакир олимлар ёди” номли бадиий кеча бўлиб ўтди. Дўстларга улашинг:\nТошкент ислом институтида Мир Алишер Навоий таваллудининг 577 йиллиги ва Заҳириддин Муҳаммад Бобур ҳазратлари таваллудининг 535 йиллиги муносабати билан тадбирлар ўтказилди. Дўстларга улашинг:\nҒазал мулкининг султони, ўзбек адабий тилининг асосчиси Мир Алишер Навоий 1441 йил 9 февралда Ҳиротда туғилган. Замондошлари у ҳақида кўпинча “Низомиддин Мир Алишер” деб ёзадилар. “Низомиддин” – дин, диёнат низоми дегани бўлиб, донишманд мансаб эгаларига бериладиган сифат, “мир” – амир демакдир. Навоийнинг 1492-1498 йилларда тартиб қилинган 4 қисм девондан иборат улкан “Хазойин ул-маоний” шеърий куллиёти шоирнинг туркий тилда ёзилган деярли барча лирик шеърларини ўз ичига қамраб олган. Навоийнинг ёзган ғазалларини ўқир эканмиз, аввало инсон Аллоҳ таоло севиши, Ватанга бўлган меҳр-муҳаббати, уни севиб, фидоий бўлиб хизмат қилишлиги, Ватанини обод қилишлиги, бева-бечоралар ҳолидан хабар олишлиги, етимларни бошини силашлиги, ота-онага бўлган муҳаббатини англаш мумкин. Инсон ҳаётда яшар экан, шу ҳаёти давомида яхши амаллар, ширин сўзли бўлишлиги ва барчага доимо яхшилик қилиб, ҳеч кимга ёмонлик қилмасдан яшашга инсонларни даъват қилади. Зеро, Абу Мусо (р.а.) ривоят қилиб айтадилар: Ё Расулуллоҳ, мусулмонларнинг қайси бири афзал? Расулуллоҳ (с.а.в.) жавоб бердилар: “Мусулмонлар унинг тилидан ҳам, қўлидан ҳам саломат бўлганидир”. Навоий Ҳазрат “Арбаин ҳадис” китобларида ушбу ҳадиси шарифни ўз мисраларида шундай дейдилар: Ким мусулмонлиғ айласа даъво, Чин эмас гар фидо қилур жонлар. Ул мусулмондурки, солимдур, Тилию илгидин мусулмонлар. Бундан ташқари Навоий муҳтожларга ёрдам, олиму-фозилларга қудрати етганича ҳомийлик, эл-юрт фаровонлиги учун хайрия ишлар қиларди. Ўз даврида шаҳар ва қишлоқларнинг ободончилиги, йўллар, ўнлаб мадрасалар, кутубхоналар, работу кўприклар қурдиришда фаолият кўрсатганлиги барчамизга маълум. Бу ишларни барчаси одамларга, халққа фойда – манфаат келтириш, одамларнинг яхшиси деган номга мушарраф бўлди. Халқ ғаму ташвиши ва фаровонлиги йўлида хизмат қилиш ҳар бир кишининг инсонийлик бурчи бўлишлиги билан бирга имони бақувват ва сийлаи-раҳмни, яъни, қариндош-уруғчиликни маҳкам боғлашликка, ҳақиқий мўмин-мусулмон эканлигига чақиради. Ҳақиқий мўмин киши ҳадисда айтилганидек: “Ўзига раво кўрганни, ўзгага раво кўрадиганидир” – дейилган бўлса, Навоий ўз мисрасида шундай дейди: Мўмин эрмастур улки, имондин, Рўзгорида юз сафо кўргай, Токи қариндошиға раво кўрмас – Ҳар неким ўзига раво кўргай. Навоий умри давомида халқ фаровонлиги, инсон манфаатлари йўлида, ўлмас, боқий асарлар яратдики,...\nҚўшимча Қуръон курслари очилди (1 252)


Эртага Ўзбекистонда қандай об-ҳаво бўлиши мумкин? — Sof.uz\nЭртага Ўзбекистонда қандай об-ҳаво бўлиши мумкин?\n18.01 14:45 702 Ўзбекистон\nРеспубликанинг тоғли ҳудудларида ҳаво ўзгариб туради, республика тоғ олди ва тоғли ҳудудларининг баъзи жойларида ёмғир ёғади, айрим жойларда кучли бўлиши мумкин. Қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 18-23 м/с гача кучайиши мумкин. Ҳарорат кечаси 0-5 даража, кундузи 5-10 даража илиқ бўлади.


ОДАМЛАРНИНГ УМИДИ ВА ИШОНЧИ - Ўзбекистон овози газетаси\nОДАМЛАРНИНГ УМИДИ ВА ИШОНЧИ\nсиёсий партияга катта масъулият юклайди\nКуни кеча бўлиб ўтган Ўзбекистон ХДП Марказий Кенгаши Ижроия қўмитасининг 2015 йил биринчи ярим йиллик якунига бағишланган йиғилишида партия дастурий мақсадларини тарғиб қилиш, партия электорати, сайловчиларни ўйлантираётган муаммоларни ўрганиш ва уларнинг ечими юзасидан халқ депутатлари маҳаллий Кенгашлари доимий комиссиялари ва сессияларига масалалар киритиш, қабул қилинган қарорларнинг ижроси устидан изчил депутатлик назоратини ўрнатиш каби муҳим вазифалар белгиланди. Бу борада Жиззах вилоятида вазият қандай? Мазкур саволга жавоб топиш учун вилоят партия ташкилотининг бугунги фаолиятини ўрганишга қарор қилдик.\nБугун вилоятда 434 бошланғич ва ҳудудий ташкилот фаолият кўрсатмоқда. Уларнинг сафига 16 мингга яқин партия аъзолари бирлашган. Ўтган йилнинг ўзида 800 нафарга яқин киши аъзоликка қабул қилинди. Жорий йилнинг беш ойида ЎзХДПга қабул қилишларини сўраб, 650 нафардан ортиқ киши ариза берди. Партия сафининг тез суръатларда ўсишига қандай омиллар сабаб бўлаяпти? Шу мазмундаги савол билан яқинда ЎзХДП аъзолигига қабул қилинган айрим фуқароларга мурожаат этдик:\nШоҳсанам Ҳақбердиева, Жиззах шаҳридаги транспорт ва алоқа касб-ҳунар коллежи ўқитувчиси:\n— Бошланғич партия ташкилотлари ҳар қайси сиёсий партиянинг одамларга, аҳолига энг яқин бўғини ҳисобланади. Кишиларда партияга бўлган қизиқишнинг ортиши ҳам кўпроқ ана шу бўғин фаолияти билан боғлиқ. Чунки у муайян ҳудудни, маҳалла, корхона ёки ташкилотни қамраб олади, ўша жойдаги катта-кичик муаммолардан яхшигина хабардор бўлади. Назаримда, ЎзХДПда бошланғич ташкилотлар бошқа партияларга қараганда анча фаол. Бу эса партия электорати манфаатларини ифодалаш ва ҳимоялашда қўл келади. Шуларни назарда тутган ҳолда ушбу партия сафида бўлишга қарор қилдим.\nМавлуда Самадова, Мирзачўл туманидаги «Дўстлик» маҳалла фуқаролар йиғини фаоли:\n— Туманимизда барча сиёсий партияларнинг кенгашлари бор. Аммо ўтказилаётган катта-кичик тадбирларнинг аксариятида бошқа партияларнинг эмас, айнан ЎзХДП аъзолари, ундан сайланган депутатлар, фаоллар бош-қош. Буни инкор этиш қийин. Аслида ҳам қайси партия ҳаракатчан, ташаббускор, ташкилотчи бўлса, одамлар орасида ўша партиянинг обрўси юқори бўлади. Фаоллари фидойи бўлган партиянинг оммавийлиги ҳам ошади. Шунинг учун мен ЎзХДПни танладим.\nАМАЛИЙ НАТИЖА УЧУН ИШЛАШИМИЗ КЕРАК\nМўътабар Каримова, ЎзХДП Жиззах вилоят кенгаши раиси, халқ депутатлари вилоят Кенгашидаги партия гуруҳи раҳбари:\n— Жиззах вилоятининг иқтисодиёти, ижтимоий ривожланиш омиллари ўзига хос ҳисобланади. Шунинг учун депутатларимиз туман ва шаҳарлар ҳаётини чуқурроқ ўрганишга, самарадорликни ошириш, долзарб масалаларни ҳал қилиш бўйича таклифлар билан чиқишга алоҳида эътибор қаратмоқда. Чунки депутат билдираётган ҳар бир таклиф, кўтариб чиқаётган ҳар бир ташаббус одамларнинг турмушини янада яхшилашга, ислоҳотларга кенг йўл очишга хизмат қилмоғи керак.\nЖорий йилнинг ўтган даврида маҳаллий Кенгашларнинг сессияларида 2, доимий коммиссияларида эса 4 масаланинг кўриб чиқилгани, мансабдор ва масъул шахсларга электоратнинг ҳаётий эҳтиёжларига дахлдор жами 12 депутат сўрови киритилгани, уларнинг аксариятига вақтида жавоб олингани ҳам аслида фаолларимиз, депутатларимиз, бошланғич ташкилотларимизнинг амалий ишлари кўпайиб бораётганидан далолат беради.\nЖамоатчилик қабулхоналарига ўтган йили 534, жорий йилнинг ўтган даврида эса 134 мурожаат келиб тушди. Уларнинг аксарияти корхона, ташкилот ва муассасалар кўмагида ижобий ечим топди. Жиззах шаҳрида истиқомат қилаётган фуқаро Фотима Ҳазратқулованинг мурожаатини олайлик. У шаҳар ва вилоят кенгашлари, депутатларимизнинг ёрдами билан Республика кардиология илмий марказида даволаниб, саломатлигини тиклаш имконига эга бўлди. Бундай мисолларни яна кўплаб келтириш мумкин.\nЯкунланган йил ва шу йилнинг ўтган ойларида вилоят партия ташкилоти тизимида жами 700 га яқин турли тадбир, сиёсий ва фуқаролик маърифати тизимида 400 га яқин машғулот ўтказилди. Уларда эскича андозалардан воз кечиб, кўпроқ янгиликларни, ноанъанавий услубларни қўллашга ҳаракат қилдик. Натижада тадбирлар ҳам, машғулотлар ҳам қизиқарли, таъсирчан ўтаяпти, аъзоларимизнинг фаоллиги ошаяпти.\nАлбатта, ҳамма ишларимиз камчиликлардан холи, силлиқ кечаяпти, деган фикрдан йироқмиз. Арнасой, Зарбдор, Бахмал, Жиззах туманларидаги айрим бошланғич ташкилотларимиз фаолиятида яқин-яқингача сиёсий ўқувлар номига ўтказиб келинганидан кўз юмолмаймиз. Бошланғич ташкилотларнинг вазифаси, аввало, электорат билан алоқани мустаҳкамлаш, дастурий мақсад ҳамда вазифаларимизни аъзоларга етказиш, амалий ишларни кўпайтириш орқали хайрихоҳларимиз сафини кенгайтириб боришдан иборат бўлмоғи зарур, деб ўйлайман. Амалий ишлар назарий гаплардан юқори туришини унутмаслигимиз керак.\nАйнан қуйи бўғинда кўплаб ижтимоий муаммоларни ҳал қилиш мумкинлигига ҳам эътибор қаратиш зарур. Бу борада партиянинг туман кенгашлари, депутатлик тузилмалари, бошланғич ташкилотлари томонидан кўпроқ ташаббуслар кўрсатилишига, таклифлар айтилишига эҳтиёж сезиляпти.\nНаргиза Маматмуродова, ЎзХДП «Истиқбол» ёшлар қаноти Жиззах вилоят бўлими етакчиси:\n— Ўтган йили 346 нафар ёшни сафимизга қабул қилган бўлсак, шу йилнинг беш ойида бу кўрсаткич 320 нафарни ташкил этди. Ҳозир партиямиз аъзоларининг 4 минг нафардан ортиғи ёшлардир. Кейинги пайтда сафларимизни ёшартириш, партияга сиёсий фаол ёшлар оқимининг кириб келишини таъминлашга ҳаракат қиляпмиз. Бугун «Истиқбол» ёшлар қаноти партиямиз ғояларига эътиқодли ёшларни ўз атрофига жипслаштираётганини алоҳида таъкидлашни истардим.\nЁшлар орасидан бўлажак етакчиларни аниқлаш, уларни келгусида партия ташкилотларида ишлашга тайёрлашдаги фаолиятимиз ҳам ижобий самаралар бераётир. Ўтган сайловда маҳаллий Кенгашларга сайланган депутатларимизнинг 14 нафарини ёшлар ташкил этгани ҳам фикримизни тасдиқлайди. Биз ёшларнинг ҳуқуқий-сиёсий билимини ошириш, Ватан тақдирига дахлдорлик туйғусини кучайтиришга алоҳида эътибор қаратаяпмиз. Бу борада «Ёш сиёсатчи» кўрик-танлови, ўтказилаётган турли форумлар, давра суҳбатлари, сиёсий ва фуқаролик маърифати тизимидаги машғулотларнинг самараси катта бўлмоқда.\nБироқ ёшларимиз дуч келаётган айрим муаммоларни ҳал этишда, уларга ижтимоий, ҳуқуқий кўмак беришда камчиликларимизнинг борлиги ҳам сир эмас. Фикримча, бу ёшларга мўлжалланган, уларни ижтимоий, ҳуқуқий жиҳатдан қўллаб-қувватловчи ижтимоий-психологик маслаҳатхоналар ва шунга ўхшаш бошқа ёрдамчи тузилмаларни ташкил этиш зарурати пайдо бўлаётганини кўрсатади.\nИШЛИ АЁЛ ЎЗ ОИЛАСИГА ҲАМ, ЖАМИЯТГА ҲАМ ФОЙДА КЕЛТИРАДИ\nЖамила Шукуралиева, ЎзХДП Жиззах вилоят кенгаши хотин-қизларнинг ижтимоий-сиёсий фаоллигини ошириш сектори мудири:\n— Вилоятимиздаги 6 минг нафарга яқин хотин-қиз партиямизга аъзо. Электоратимизнинг ҳам салмоқли қисми хотин-қизлардан иборат. Уларнинг ҳуқуқий ва сиёсий савиясини ошириш, ижтимоий ҳаётда, сиёсий жараёнлардаги фаоллигини таъминлаш, етакчи кучга айлантириш асосий вазифаларимиздан. Бунинг учун биз ўнлаб лойиҳалар устида иш олиб боряпмиз. Ташвиқот ишларини кучайтириш, аёлларни партиямиз сафларига, фаолиятига кенг жалб этиш натижасида маҳаллий Кенгашларга сайланган депутатларимизнинг 27 нафарини хотин-қизлар ташкил этяпти. Қонунчилик палатасига сайланган бир нафар депутатимиз ҳам аёл киши. Кўплаб фаол, ташаббускор хотин-қизларимизнинг корхона, ташкилот ва муассасаларда раҳбар бўлиб ишлаётгани бизни қувонтиради.\nЎтган йили 16 нафар хотин-қизнинг имтиёзли кредитлар олишига ёрдам берилган эди. Улар оилавий кичик корхоналар очишга муяссар бўлишди. Шунинг ҳисобига жойларда қўшимча 128 иш ўрни яратилди. Бу эса ўнлаб оилаларнинг даромадларини оширишга, аҳоли, электорат вакиллари турмуши янада фаровон бўлишига имкон яратилганини англатади.\nАҳолининг ижтимоий кўмакка муҳтож қатлами, боқувчисини йўқотган оилалар, ногиронлар, ёлғиз қарияларни ишончли тарзда манзилли ҳимоялаш, тўйлар, тантаналарни исрофгарчиликларсиз, мазмунли, ихчам ўтказиш сингари ўнлаб йўналишлардаги ишларимизда ҳали фойдаланилмаётган ёхуд такомиллаштиришга эҳтиёж сезилаётган жиҳатлар бор. Биз уларни ўз кучимиз, қолаверса, маҳаллий ҳокимиятлар, фуқароларнинг ўзини ўзи бошқариш органлари кўмагида ҳал этишга ҳаракат қилаяпмиз.\nДЕПУТАТ СЎРОВИ: БУРЧ ВА МАСЪУЛИЯТНИ ҲИС ҚИЛАЙЛИК\nАкром Иномов, халқ депутатлари Жиззах вилоят Кенгашидаги ЎзХДП гуруҳи аъзоси:\n— Бир неча чақириқдан бери туман, шаҳар, вилоят Кенгашлари депутатлигига сайланиб келяпман. Сайловчиларнинг ишончини оқлаш, хоҳиш-иродаларини рўёбга чиқариш, уларни ўйлантираётган муаммоли масалаларнинг ечимини топишда депутатга берилган ваколат ҳамда имкониятлардан унумли фойдаланишга ҳаракат қилаяпман. Депутат сўровини эса ана шундай имкониятларнинг бири деб биламан ва фаолиятимда бу институтга кўп мурожаат қилиб тураман.\nЖиззах туманидаги «Қўшбармоқ» қишлоқ фуқаролар йиғинига қарашли Қаҳрамон кўчаси 23-уйда истиқомат қилаётган фуқаро Жамила Чинозова фарзандларига кам таъминланганлик нафақасини ололмаётганидан арз қилди. Туман пенсия жамғармаси раҳбарига депутат сўрови киритдик. Масала уч кун ичида ҳал бўлди.\nЁки 4P — 39 автомобиль йўлининг Учтепа-Оқтом участкасига эътибор қаратилмаётгани ва унинг 3 километрдан кўпроқ қисми деярли яроқсиз ҳолга келиб қолганлиги, бу эса аҳолининг ҳақли эътирозларига сабаб бўлаётгани ҳақида Молия вазирлиги ҳузуридаги Йўл жамғармаси раҳбарига депутат сўрови билан мурожаат қилдик. Жамғарма дирекцияси масалага масъулият билан ёндашди. «Ўзавтойўл» АК жорий таъмирлаш иш тури бўйича ўрнатилган тартибда нуқсонлар далолатномаси расмийлаштирилиб, лойиҳа-смета ҳужжатлари асосида муаммони бартараф этиш учун амалий ишлар бошлаб юборилганини маълум қилди.\nҒайрат Пирназаров, ЎзХДП Жиззах вилоят кенгаши бўлим бошлиғи:\n— Жамоатчилик қабулхоналари партиямизнинг одамлар, хусусан, электоратимиз билан алоқаларини мустаҳкамлаш, уларнинг ҳаётий эҳтиёжларини ўрганишда муҳим ўрин тутади. Жойларда қабулхоналаримизга кўплаб фуқаролар мурожаат этишяпти. Масалан, яқинда арнасойлик Дўстмурод Каримов ўзига тегишли бўлган уй-жойни нотариал тартибда турмуш ўртоғи номига расмийлаштириш жараёнида муаммоларга дуч келаётгани ҳақида мурожаат этди. Туман Кенгаши депутати Эрмамат Ражабовнинг ёрдами билан масала қонуний ечим топди.\nБахмал туманилик фуқаро Одил Ҳайдаровнинг иш билан таъминлаш масаласида ёрдам сўраб партия туман кенгаши қошидаги Жамоатчилик қабулхонасига мурожаати ҳам мутасаддилар кўмагида ҳал этилди. Айни пайтда у туман таълим тизимида фаолият кўрсатмоқда.\nПахтакор туманидаги Буюк Ипак йўли қишлоғида партиямиз фаоли, туман Кенгаши депутати Озотой Қўшбоқованинг ташаббуси билан тикувчилик цехи очилди. Бу эса 70 нафарга яқин қишлоқ аёлларини, асосан касб-ҳунар коллежлари битирувчиларини иш билан таъминлаш имконини берди. Улар орасида иш сўраб Жамоатчилик қабулхоналаримизга мурожаат қилганлар ҳам бор, албатта.\n— 1992 йилда туғилганман. Болаликдан ногиронлигим сабабли қийналиб юрардим. Даволаниш учун имкониятимиз ҳам етарли эмасди. Газетадан партия кенгашлари қошидаги Жамоатчилик қабулхоналари ҳақида ўқиб қолдим. Шаҳар кенгашидаги шундай қабулхонага мурожаат қилдим. Партиянинг шаҳар ҳамда вилоят кенгашлари, депутатлар, вилоят соғлиқни сақлаш бошқармаси менга кўмак берди. Апрель ойида Республика травматология ва ортопедия илмий-текшириш марказида даволандим. Ҳозир саломатлигим яхши.\nМамлакат Ибрагимова, уй бекаси:\n— Қизимнинг тўсатдан тоби қочиб қолди. Қўлимиздан келганча қаратдик. Натижа бўлавермагач, ЎзХДП вилоят кенгаши қошидаги Жамоатчилик қабулхонаси ҳақида эшитганларим ёдимга тушди. Умид билан у ерга бордим. Мени тўғри тушунишди. Ёрдам кўрсатишга ваъда беришди. Чиндан ҳам, қизимнинг вилоят марказидаги шифохоналарда даволаниши учун имконият яратилди. Фарзандим соғайиб, бағримга қайтди.\nАнора Эргашева, пенсионер:\n— Айрим пайтларда пенсиямни вақтида ололмаётган эдим. Туман пенсия жамғармасида турли сабабларни рўкач қилишарди. Бир танишим ЎзХДП туман кенгашидаги Жамоатчилик қабулхонасига борсанг, ёрдам беришар, деди. Ишониб-ишонмай қабулхонага бордим. Кенгаш раиси Ҳаким Намозовга учрашдим, қабулхонага мурожаат қилдим. Бир неча кундан сўнг қўнғироқ қилиб, мурожаатим ҳал бўлганини айтишди. Ҳозир пенсиямни ўз вақтида олаяпман.\nОдамлар сиёсий партияларнинг фаолиятига уларнинг амалий ишларига қараб баҳо беришади. Амалий иш эса фаоллик, ташаббус ва изланиш бор жойдагина бўлади. Партиянинг вилоят ташкилоти, шаҳар, туман кенгашлари, депутатлик бирлашмалари, энг қуйи бўғинларида ҳам фаоллик тобора кўпроқ, яққолроқ кўзга ташланяпти. Бу эса одамлар, электорат орасида партиямиз нуфузини, мавқеини белгиламоқда, бизга ишонаётган, эргашаётган кишиларни, хайрихоҳларимизни кўпайтирмоқда.\nИброҳим ЖОНУЗОҚОВ ва Бобур ЭЛМУРОДОВ тайёрлади.\nСуратларда: Жиззах вилоят партия ташкилотлари фаолиятидан лавҳалар


Ўзбекистонликлар учун криптовалюта бозори очилди\nЎзбекистон резидентлари криптоактивлар ва токенлар билан барча турдаги операцияларни сўмда амалга ошириш ҳуқуқига эга бўлди.\nТОШКЕНТ, 23 ноя – Sputnik. Ўзбекистон ҳукумати мамлакат резидентларига криптоактивлар ва токенлар ёрдамида биржада савдо-сотиқ қилишга рухсат берди. Лойиҳа бошқаруви миллий агентлиги директорининг тегишли буйруғи билан криптобиржаларни лицензиялаш тартиби тўғрисидаги низомга бир қатор ўзгаришлар киритилди.Шунингдек, ўзгартиришлар токеннинг тарифларини ва у билан бир қатор операцияларни, жумладан, токенлар эмиссияси, жойлаштириш ва рўйхатга олишни ўз ичига олган. Токенларни инвестиция ва молиялаштиришни жалб қилиш учун тегишли рўйхатдан ўтган тадбиркорлик субъектлари чиқариши мумкинлиги аниқланди.Ўзбекистон крипто-биржаларида сотиладиган барча токенлар мулкий таъминотга эга бўлиши керак. Мулкий таъминотга эга бўлмаган токенларни чиқариш ва жойлаштириш тақиқланади.Қолаверса, криптобиржалар ўзларининг токенларини жойлаштирган ташкилотларни ва уларнинг мулкий хавфсизлиги бор-йўқлигини текширишлари шарт. Шунингдек, жалб қилиниши режалаштирилган сумманинг камида 10 фоизи криптобиржасининг махсус ҳисоб рақамига киритилиши керак.Қайд этиш жоизки, шу пайтгача криптовалюта савдоси билан шуғулланиш учун Ўзбекистонда тўлақонли ҳуқуқий асослар мавжуд эмас эди.Резидентлар дейилганда кимлар тушунилади:\n15:38 23.11.2021 (янгиланди: 15:47 23.11.2021)\n© Sputnik / Алексей Даничев / Фотобанкка ўтишОткрытие майнингового центра в Ленинградской области\nТОШКЕНТ, 23 ноя – Sputnik. Ўзбекистон ҳукумати мамлакат резидентларига криптоактивлар ва токенлар ёрдамида биржада савдо-сотиқ қилишга рухсат берди. Лойиҳа бошқаруви миллий агентлиги директорининг тегишли буйруғи билан криптобиржаларни лицензиялаш тартиби тўғрисидаги низомга бир қатор ўзгаришлар киритилди.\nЭнди Ўзбекистон резидентлари криптоактивлар ва токенлар билан барча турдаги операцияларни миллий валютада (сўмда) амалга ошириш ҳуқуқига эга. Бироқ норезидентларга криптоактивларни фақат хорижий валютага сотишлари мумкин.\nШунингдек, ўзгартиришлар токеннинг тарифларини ва у билан бир қатор операцияларни, жумладан, токенлар эмиссияси, жойлаштириш ва рўйхатга олишни ўз ичига олган. Токенларни инвестиция ва молиялаштиришни жалб қилиш учун тегишли рўйхатдан ўтган тадбиркорлик субъектлари чиқариши мумкинлиги аниқланди.\nЎзбекистон крипто-биржаларида сотиладиган барча токенлар мулкий таъминотга эга бўлиши керак. Мулкий таъминотга эга бўлмаган токенларни чиқариш ва жойлаштириш тақиқланади.\nҚолаверса, криптобиржалар ўзларининг токенларини жойлаштирган ташкилотларни ва уларнинг мулкий хавфсизлиги бор-йўқлигини текширишлари шарт. Шунингдек, жалб қилиниши режалаштирилган сумманинг камида 10 фоизи криптобиржасининг махсус ҳисоб рақамига киритилиши керак.\nҚайд этиш жоизки, шу пайтгача криптовалюта савдоси билан шуғулланиш учун Ўзбекистонда тўлақонли ҳуқуқий асослар мавжуд эмас эди.\nРезидентлар дейилганда кимлар тушунилади:\nХориж фуқаролари ва мамлакатда доимий яшаш ҳуқуқига эга фуқаролиги йўқ шахслар;\nЎзбекистон ҳудудида рўйхатдан ўтган юридик шахслар;\nЎзбекистоннинг хориждаги дипломатик иммунитети ва имтиёзларидан фойдаланувчи дипломатик ҳамда бошқа ваколатхоналари, шунингдек, хорижда хўжалик ва тижорий фаолиятни амалга оширмайдиган маҳаллий ташкилотларнинг ваколатхоналари.


“Омбудсманга айтадиган гапим бор”\nдейди Самарқанддан қўнғироқ қилган Холисбек. Унга кўра ҳақиқат ва адолат истаб Ўзбекистон Омбудсмани эшигини қоқаётган фуқаролар умидсиз қолмоқда:\n- Омбудсмaн фаолияти мутлақо ҳозирги замон талабларига жавоб бермайди. Ўзбекистон республикаси 70 га яқин конвенцияларга қўшилди¸ дейилади. Ўша 70 та конвенциянинг¸ ҳеч бўлмаса¸ биттаси қандай бажарилмоқда? Бу саволга ижобий жавоб бериш мушкул. Омбудсман фаолияти ҳукуматнинг қўлида қўғирчоқ. Инсон ҳуқуқлари фаоллари¸ мустақил журналистлар ҳибсга олинган. Нега Омбудсман жим турди? Омбудсман сўз эркинлиги борасида қўллаб-қувватлаганини кўрганимиз йўқ.\nФуқаролар мурожаатларини ишлаш соҳасида ҳам муаммолар етарли. Масалан¸ мен суҳбатда бўлга фуқаролардан беш-олтитаси ҳатто Омбудсман ариза шикоятларига жавоб бермаганини таъкидладилар. 2007 йилда Буюк Британиянинг Ўзбекистондаги собиқ элчиси Сайëра Рашидовани лавозимига мутлақо нолойиқ¸ деб таърифлаган эди. Бу фикрларга кўпчилик қўшилади. Ўзбекистон Компартияси Марказий комитетининг собиқ секретари Шароф Рашидовнинг қизи бўлгани учун бу лавозимга тайинланган. Кадрларнинг ахлоқий-маънавий савияси бу ерда иккинчи-учинчи планларга тушиб кетди. Қирғизистон Омбудсманлар фаолиятларини кузатсангиз¸ уларнинг олдида Рашидова фаолияти нол бўлиб чиқади. Улар ҳатто ҳукумат билан тортишишгача боради. Давлатнинг нимасига учраган кучларни ҳам ҳеч қўрқмасдан ҳимоя қила олади. Масалан¸ бирор марта Рашидованинг халққа ҳисоб берганини эшитганимиз йўқ. Ҳатто телевидениеда ҳам чиқмайдилар¸ дейди Холисбек.\nКўчага улоқтирилган аёл нидоси\nФарғона вилоятининг Қиргули туманидан қўнғироқ қилган Гулнора Юсупова қонуний сотиб олган уйидан беш фарзанди билан ҳайдалганлиги ҳақида куйиниб гапирди:\nГулнора Юсупова: Укажон¸ менинг сизга арзим жуда кўп эдида. Илтимос¸ ҳамма гапимга қулоқ солинг.\nОзодлик: Кимсиз? Ўзингизни таништирасизми?\nГулнора Юсупова: Мен Юсупова Гулнораман. Фарғонадан телефон қилаяпман. Мен жуда қийналиб кетдим. Радиодан сизларнинг гапларни эшитиб¸ охири сизларнинг нимани ахтариб топиб телефон қилган эдим.\nОзодлик: Гулнора опа¸ нима гаплар бўлди? Тинчликми?\n- Тинчликмасда. Мен икки йилдан бери кўчадаман ука. Мен 27 йил рўзғор қилганман. Бешта қизим бор. Хўжайиним бешта қизим билан ташлаб чиқиб кетди. Уйни сотиб юборди. Иложи йўқ¸ қўл қўйиб бердик. Бўлмаса ўлимгача борарди бу иш. Ҳаммасини тушунтириш учун вақт кўп кетади. Кейин мен айланиб ўргилиб Қиргулидан 10 минг долларга уй олдим. Давлат нотариуси менинг ўзимнинг номимга ўтказиб берди. 2008 йил 21 октябр куни иккита милиция келиб “Судга борасиз. Суд бўлаяпти уйингиз тўғрисида” деб олиб кетди. Мен ҳайрон бўлиб судга бордим. Судга борсам¸ бировнинг уйини беш кишига олди-сотди қилиб бешинчиси мен эканман. У тўртта одам йўқ. Менинг устимдан ҳукм чиқариб беришди. Адвокат олгани ҳам қўйишмади¸ бошқасига ҳам. Бунақа нарсалар менинг тушимга ҳам кирмаган. Уйдан чиқмаган аëлман мен. Хуллас уйимни олиб¸ мени кўчага чиқариб қўйишди бешта болам билан. Мени уйдан олиб чиқаëтганда мен бўлмаганман. Болаларим “Онам келсин” дейишига ҳам қарамасдан менинг болаларимни улар отиб юборган. Иккита қизим касал ëтибди. Бир йилдан бери ўзига келмайди улар. Битта қизим ҳозир оғир операция бўлди. Егани ноним йўқ. Ўзим инвалидман. Гапиргани ҳам ҳолим қолмаяпти. Қалтираб қолдим ука¸ дейди Гулнора Юсупова.\n“20 асрнинг буюк шахси”\nҳақида фикр билдирар экан, ўзбекистонликлардан бири Ўзбекистон Эрк демократик партияси раҳбари Муҳаммад Солиҳни тарихдаги буюк шахслар қаторига қўяди:\n- Апрел ойи бошларида Озодлик радиосида Муҳаммад Солиҳ тўғрисида бир эшиттириш бўлди. Эрк партиясининг лидери Муҳаммад Солиҳ интервью бердилар. Шу ерда Англиядан Нодир деган йигит савол берган экан. “Солиҳ акани бунча кўтар-кўтар қиласизлар. Солиҳ ака ҳам совет даврида вояга етган¸ коммунист” деган фикрларни айтдида. Шунга мен бир фикрларимни айтмоқчи эдим. Бунга Солиҳ ака ўзлари жуда яхши жавоб бердилар. Биз 90-йилларда Солиҳ ака бошлаган ҳаракатни кўриб¸ билиб¸ йиғилишларда иштирок этиб¸ бир фикрни айтмоқчи эдим. Солиҳ ака 20 йилдан бери Эрк партиясига раҳбарлик қилиб келаëтган бўлсалар¸ Солиҳ акани ҳеч иккиланмасдан айтиш мумкинки¸ 20 асрда дунë сиëсатида жуда чуқур из қолдирган Уинстон Черчил¸ Шарл де Гол¸ Маҳатма Ганди ва бошқалар қаторида тура олади. Чунки Солиҳ ака ўзбек халқининг озодлиги¸ эркинлиги учун шу ҳаракатларни олиб бораяптилар. Бу инсонни ҳақиқатан ҳам буюк инсон деб ҳисоблайман¸ дейди Ўзбекистондан сим қоққан бу суҳбатдош.\n“Ҳар куни Озодлик тинглаймиз”\nдейди Тожикистоннинг Жиликўл туманида яшайдиган туркман миллатига мансуб Анвар Усмонов.\n- Сиз¸ Абдулла Искандар¸ Сарвар Усмон ва Озодликнинг бошқа мухбирлари шахсан мен учун ажойиб инсонлар. Сизлар ҳақиқий ахборотларни берасизларки¸ мен ҳар куни тинглаб бораман. Ишни қўйиб сизларнинг нималарингизни тинглаб бораман. Мен катта раҳмат айтмоқчиман. Бизнинг қишлоқдаги одамлар ҳам сизларга раҳмат айтади. “Озодликда нима гаплар бўлди?” деб мендан сўраб туради. Сизларга жуда катта раҳмат. Ўзбекистон¸ Тожикистон¸ Россия – бутун янгиликларни олиб берасизлар. Бутун халқ номидан мана мен сизларга раҳмат айтаман. Ҳаммаларингизга катта-катта раҳмат. Ҳеч нарсани яширмайсизлар. Ҳатто президентга қадар нима қилмай тўғри гапларни гапирасизлар¸ дейди Анвар Усмонов.


Анқара Европа ҳуқуқ органларини Туркияга босим ўтказмасликка чақирди - Daryo\n18:55, 03.12.2021 18573\nТуркия Европа кенгашини туркиялик тадбиркор ва жамоат арбоби Усмон Каваланинг иши бўйича режалаштирилган қарор юзасидан Анқарага босим ўтказмасликка чақирди. Бу ҳақда Европа ОАВларига таяниб, «Интерфакс» хабар берди.\n«Биз Европа Кенгашини давом этаётган суд жараёнини ҳурмат қилган ҳолда, суд ҳокимияти мустақиллигига халақит берадиган қарорлар қабул қилишдан тийилишга чақирамиз», — дея Туркия Ташқи ишлар вазирлиги баёнотидан парча келтирди ОАВ.\nОктябрь ойида Германия, Дания, Канада, Нидерландия, Янги Зеландия, Норвегия, АҚШ, Финляндия, Франция ва Швеция элчилари қўшма баёнот чиқариб, Туркия ҳукуматини узоқ вақтдан бери ҳукмсиз қамоқда сақланаётган «Кавала масаласини тезроқ ва имкон қадар адолатли ҳал қилишга» чақирган эди. Уларнинг қайд этишича, Каваланинг ҳибсда ушлаб турилиши Туркияга «соя солмоқда». Ушбу баёнот дипломатик низога сабаб бўлди.\nМурожаат чоп этилгач, элчилар Туркия Ташқи ишлар вазирлигига чақирилган ва у ерда мамлакат ички ишларига аралашишга уринишда айбланган. Туркия президенти Ражаб Тоййиб Эрдўғон элчиларни Туркиядан чиқариб юбориши мумкинлиги ҳақида огоҳлантирган.\nКейинроқ Эрдўғон элчиларни persona non grata деб эълон қилишни буюрганидан сўнг, элчилар янги баёнот билан чиқиб, Вена конвенциясининг мамлакат ички ишларига аралашмаслик мажбуриятини юклаган моддасига амал қилишларини билдирди. Шу тариқда улар Туркиядан чиқариб юборилмайдиган бўлди.\nАсли Парижда туғилган филантроп ва жамият фаоли, 64 ёшли Усмон Кавала 2017 йил ноябрь ойида ҳибсга олинган. У Истанбулдаги Гези боғи атрофидаги оммавий намойишларда иштирок этганликда ва 2016 йилда давлат тўнтаришига уринганликда айбланган. Кавалага қўйилган айбловлар бир неча бор кўриб чиқилган, бироқ у ҳануз ҳибсда қолмоқда.\nЕвропа суди 2019 йилда Туркия ҳуқуқ-тартибот идораларида Кавалани ҳибсда ушлаб туриш учун салмоқли далиллар йўқлиги ҳақида қарор чиқарган. Туркия ҳукумати суднинг қарорини бажармади.\nМавзуга доир: Туркия президенти АҚШ ва Германия сингари 10 та етакчи мамлакатлар элчиларини persona non grata деб эълон қилишни буюрди. Улар туркиялик ҳуқуқ ҳимоячисининг ҳибсдан озод этилишини талаб қилганди\n12:48, 08.01.2022 55260\n12:55, 08.01.2022 58497\n16:44, 10.01.2022 57465\n21:40 Бугун 305\n21:25 Бугун 1113\n21:11 Бугун 1721\n20:56 Бугун 3744\n13:50, 16.01.2022 93827\n21:17, 15.01.2022 87825\n22:10, 15.01.2022 76244\n19:35, 16.01.2022 72932


22.01.2019 12:55 0 91\nГерманиянинг «RIMC HOTELS AND RESORTS» компанияси пойтахтимизда «Диснейленд» қуриш таклифини билдирди. Учрашувда Тошкент шаҳар ҳокими Жаҳонгир Артикхўжаев ҳамда немис компанияси раҳбари Герт Прантнер иштирок этди. Бу ҳақда ҳокимлик матбуот хизмати хабар берди.\nУнда Тошкент шаҳрида туризмни ривожлантириш ва компания билан ҳамкорлик ўрнатиш хусусида сўз юритилди. Ҳамкор компания раҳбари пойтахтда замонавий меҳмонхоналар, савдо-сотиқ ҳамда «Диснейленд» каби кўнгилочар марказларни қурилишига қизиқиш билдираётгани ҳақида таъкидлаб ўтди.\nМаълумот учун: 30 йиллик тарихга эга ушбу компания дунё миқиёсида етакчи халқаро меҳмонхоналар оператори ҳисобланади.


13 апрел 2021, Тошкент вақти: 14:53\nТошкентнинг Сирғали туманида уруш фахрийлари учун мактаб ўқувчилари, боғча тарбияланувчиларининг ота-оналаридан пул ундирилмоқда. Озодлик манбаларига кўра, хусусий ширкат ва корхоналар ҳам уруш фахрийларига ҳомийлик қилишга мажбурланмоқда.\n- Сирғали туманида уруш қатнашчиларига, деб пул йиғиляпти. Мактаб, боғчалардан ҳам йиғиляпти. Бу нима деган гап, - дейди тошкентликлардан бири.\nСирғали туманида яшовчи Адҳам акага кўра, пойтахтнинг айрим маҳаллаларида фаоллар кўчама-кўча юриб, уруш қатнашчиларига хайр- эҳсон, деб ҳар бир оиладан 3 минг сўмдан 5 минг сўмгача пул талаб қилмоқда:\n- Одамларнинг пулини олиб, ҳамма ёқдан йиғиб, ўндан бирини фахрийларга берса, ўндан тўққизини чўнтагига уришаётган бўлишса керак булар. Ўзи маҳалламизда ўнта фахрий қолган бўлса қолгандир. Ҳокимият шуларга ёрдам беришга шунча қийналиб қолдими, - дейди Адҳам ака.\nУруш фахрийлари учун аҳолидан пул йиғилаётганини инкор қилмаган Сирғали тумани ҳокимлиги расмийларидан бири Озодлик билан суҳбатда бу жараённинг мутлақо ихтиёрий эканлигини айтди:\n- Мажбурий эмас бу. Кўнглингиздан чиқариб бериладиган хайр - эҳсон бу. Йиғаётган одамлар жойларда буни тушинтиряпти аҳолига, - деди ўзини таништирмаган ҳокимлик расмийси.\nОзодлик манбаларига кўра, Ўзбекистондаги уруш фахрийлари учун фақат маҳалла, мактаб ва боғчаларда пул йиғилаётгани йўқ. Балки хусусий ширкат ва корхоналар ҳам бу "ҳайрия тадбири"га жалб қилинган.\nЖумладан, “Билайн” уяли алоқа компанияси уруш қатнашчиларини қўллаб-қувватлаш учун 10 миллион сўм миқдорида молиявий ёрдам кўрсатган.\n"Дори-дармон" ширкати уруш фахрийларига деб, ҳар бири 15 минг сўмлик 8 минг дона дори-дармон тўпламини тарқатган.\n"Ҳар бир фахрий атрофида ўнта текинхўр"\nСирғалилик Адҳам аканинг айтишича, уруш фахрийларига ёрдам баҳонасида аҳоли ва ҳомий ташкилотлардан пул ундириш ҳар йили 9 май арафасида кузатилади:\n- Ҳар йили бўлади бу. Фахрийларимиз сони йил сайин камайиб боряпти ўзи. Маҳалламизда битта фахрий бўлса, атрофида ўнта текинхўр. Хокимиятдагилар ҳам йиғилиб келади, маҳалла фаоллари ҳам тўпланади. Қозонни атрофида ҳаммаси, - дейди Адҳам ака.\nУруш фахрийларига ёрдамлар Ўзбекистондаги “Нуроний” жамғармаси орқали тарқатилади.\nЖамғарма вакилларидан бири ҳомий ташкилотлар ёрдамлари тўғридан тўғри фахрийларга етказилаётганини айтди:\n- Ҳомий ташкилотлар қўлини чўзяпти. Касаба –уюшмалар ёрдамини аямаяпти. Ҳар бир уруш фахрийсини уйига кириб чиқиляпти. Иккинчи жаҳон урушининг ҳар бир қатнашчисига 50 минг сўмлик озиқ-овқат тўпламидан иборат бўлган байрам совғалари етказилди. Ҳар бирига озиқ-овқат, дори-дармон тўпламидан ташқари кийим-бош ва бошқа совғалар улашиляпти, - дейди Нуроний жамғармасининг ўзини таништирмаган расмийларидан бири.\n“Нуроний” жамғармаси маълумотларига кўра, Ўзбекистонда 3700дан кўпроқ уруш фахрийси қолган.\nСамарқандлик 91 ёшли Рашид ота шулардан бири. Рашид ота кўрсатилаётган ғамхўрликлардан мамнун эканини айтади.\n- Бу йил президент ҳар биримизга 600 минг сўмдан берди. Бундан ташқари шаҳар ҳокимининг ўзи кеча совғалар олиб келди. Вилоят ҳокими ресторанда уруш фахрийларига катта зиёфат қилиб берди. Ҳар ойига 800 минг сўмдан кўпроқ нафақа оламан. Камчилик йўқ, - дейди Рашид ота.


Тўрткўлда пули ўғирланганини айтган шахснинг ўзи “ўғри” бўлиб чиқди – Kar24.uz\n21.06.2021 656 views0\nҚорақалпоғистонда пулларини қиморга ютқазган фуқаро ИИБга ёлғон кўрсатма билан мурожаат қилди. Бу ҳақда ИИВ матбуот хизмати хабар бермоқда. Жорий йил 7 июнь куни Тўрткўл туманида яшовчи фуқаро О.С. ИИОга мурожаат қилиб, туманда унинг ҳамёни ва ичида бўлган 2 100 AҚШ доллари ҳам 3 млн 500 минг сўм пуллари номаълум шахслар томонидан ўғирлаб кетилганлигини маълум қилган. Ушбу мурожаат асосида туман ИИБ тезкор-тергов ҳаракатларини олиб бордиб Натижада, О.С.нинг ўғирлик ҳақида ёлғон кўрсатма берганлиги маълум бўлди. Буни эса фуқаронинг ўзи ҳам тан олди.\nЖорий йил май-июн ойлари давомида О.С. ўзига тегишли 2100 AҚШ доллари ҳам 3 млн 500 минг сўм пулларини қимор ўйнаш ва таваккалчиликка асосланган тотализаторга тикиб, ютқазганлиги аниқланди. Айни пайтда унга нисбатан ЖКнинг 237-моддаси (ёлғон ахборот бериш) билан жиноят иши қўзғатилиб, тергов олиб борилмоқда.


26 Окт 2018 3180\nҲар йили Буюк Британиянинг Брекон шаҳрида бўлиб ўтадиган разведка бўлинмаларининг халқаро «Кембрия патрули» мусобақасида Мудофаа вазирлигининг бир гуруҳ ҳарбий хизматчилари ҳам иштирок этди. Беллашувларда армиячиларимиз билан бир қаторда дунёнинг 34 давлатидан ташриф буюрган 123 жамоа ҳам қатнашди. Уни махсус бўлинмага танлаб олишга ҳам қиёслаш мумкин: жисмоний ва руҳий тайёргарликка алоҳида эътибор қаратилади.\nИштирокчилар Кембрия тоғларида тўлиқ жанговар қуролланган ҳолда ҳеч қандай навигация воситаларисиз камида 25 килограмм юк билан 70 километр масофани босиб ўтиши, 1500 метр баландликка кўтарилиб, 1000 метр тик нишабликни 48 соат ичида босиб ўтишлари лозим.\nЎзбекистон вакиллари мазкур мусобақада 2017 йилда илк марта иштирок этиб, шоҳсупанинг иккинчи поғонасидан жой олганди. Орадан бир йил вақт ўтиб мамлакатимиз қўшин разведкачилари энг яхши натижа кўрсатиб, биринчи ўринни забт этди. Иккинчи ўрин Буюк Британия, Ҳиндистон ва Франция жамоаларига насиб этган бўлса, учинчи ўринни Буюк Британия ва Қозоғистондан келган жамоалар эгаллади.\nҒолиблар Ислом Каримов номидаги Тошкент халқаро аэропортида тантанали кутиб олинди. Ўзбекистон Республикаси Қуролли Кучлари давлат музейида армиячиларимиз шарафига тантанали тадбир ўтказилди. Унда Мудофаа вазирининг биринчи ўринбосари, Ўзбекистон Республикаси Қуролли Кучлари Бош штаби бошлиғи, генерал-майор Павел Эргашев, республикамизда аккредитациядан ўтган хорижий давлатлар элчихоналарининг ҳарбий атташелари ва бошқалар иштирок этишди.\nМудофаа вазирлигида эса, «Кембрия патрули» танлови ғолибларини тақдирлаш маросими бўлиб ўтди. Мудофаа вазири Абдусалом Азизов армиячиларни ғалаба билан қутлаб, сўнгги йилларда Мудофаа вазирлиги қўшинларида жанговар тайёргарликнинг миқдорий ва сифатий кўрсаткичлари сезиларли ўcганини, бу халқаро ареналарда юқори натижаларга эришишни таъминлаётганини таъкидлади. Мусобақа ғолиблари, яъни тўққиз нафар ҳарбий хизматчи «Намунали хизматлари учун» кўкрак нишони ва эсдалик совғалар билан тақдирланди.\nЭслатиб ўтамиз, Мудофаа вазирлигининг қўшинлар разведкачилари илгари ҳам халқаро мусобақаларда ўз маҳоратини намойиш этган. Жумладан, 2017 ва 2018 йилларда III ҳамда IV Халқаро армия ўйинлари доирасида бўлиб ўтган «Қўшин разведкаси аълочилари» танловида ҳарбийларимиз кетма-кет икки йил учинчи ўринни эгаллаган.\nМатбуот хизмати ҳамкорлигида.


ЎзА - Атлетларимиз ўсмирлар Олимпиадасида қатнашади\nАтлетларимиз ўсмирлар Олимпиадасида қатнашади\n11.04.2017 14:48 Чоп этиш версияси\nТаиланд пойтахти Бангкок шаҳрида ўтказилган оғир атлетика бўйича ўсмирлар ўртасидаги жаҳон чемпионатида мамлакатимиз ёш атлетлари ҳам муносиб иштирок этди.\nНуфузли мусобақада дунёнинг 50 дан зиёд давлатидан 400 дан ортиқ спортчи совринли ўринлар билан бирга 2018 йили Аргентинада бўлиб ўтадиган III ўсмирлар Олимпиадасига лицензияларни қўлга киритиш учун баҳслашди. Мусобақа регламентига кўра, жаҳон чемпионатида 1-7 ўринни эгаллаган терма жамоалар 2 та лицензияга, 8-17 ўринни банд этган терма жамоалар эса 1 та лицензияга эга бўлади.\nЎзбекистон Миллий олимпия қўмитасидан маълум қилишича, максимал тўртта лицензия берилиши лозим бўлган мусобақада оғир атлетикачиларимиз учтасини қўлга киритди.\nЖаҳон чемпионатининг қизлар ўртасидаги баҳсларида ўз вазн тоифасида Кумушхон Файзуллаева кумуш ва бронза, Гулноза Аҳмадова битта бронза ва иккита кумуш медалга сазовор бўлгани ҳақида аввал хабар бергандик.\nЧемпионатда қатнашган қизларимизнинг қайд этган натижалари терма жамоамизнинг муҳим очколарни қўлга киритишини таъминлади. Натижада учинчи ўринни эгаллаган қизларимиз ўсмирлар Олимпиадасининг иккита лицензиясига эга бўлди.\nМусобақанинг ўғил болалар ўртасидаги вазни 94 килограммгача бўлган атлетлар баҳсида иштирок этган Саидмухтор Саидаҳроров ва Александр Ли совриндорлар қаторидан ўрин олди. Саидмухтор штангани силтаб кўтаришда 175 килограмм натижа билан шоҳсупанинг иккинчи поғонасини эгаллади. Александр эса штангани даст кўтаришда 138, силтаб кўтаришда 173, иккикураш якунига кўра 311 килограмм натижа қайд этиб, учта бронза медални қўлга киритди.\nЎсмирларимиз умумжамоа ҳисобида саккизинчи ўринни эгаллаб, Олимпия ўйинларининг битта лицензиясини қўлга киритди.


OzodDayjest саҳифа pageno\n19 ноябр 2019, Тошкент вақти: 08:25\nЎзбек-тожик чегарасидаги заставага ҳужум талқини шубҳа уйғотди\nТожик расмийларининг чегара заставасига ҳужум бўйича баёни турли саволлар уйғотмоқда. Фарғонада 35 миллиард сўм терим пули вақтида тўланмагани аниқланди. Ўзбекистонлик адвокат прокуратура ва ДХХдаги ислоҳотларни шунчаки расмиятчилик, деб атади.\nАкмал Саидовнинг Ўзбекистондаги диний эркинликка оид фикрлари танқидларга нишон бўлди\nОқсарой мажмуасида уюштирилган яланғоч қизлар томошаси кескин қораланди\nЭкопартия бош вазирликка “Ўзкимёсаноат” раиси номзодини кўрсатгани заҳарханда ила қарши олинди. Мамлакат бўйлаб археологик ёдгорликларни вайрон қилиш авж олганидан хавотир билдирилди. Наманганда қутқарилган қиз аслида ўз жонига қасд қилмоқчи бўлмагани аниқланди.\nСиёсатшунос ўзбек тилининг давлат тили мақомига эриша олмаганига цензурани сабаб қилиб кўрсатди


Ассалому алайкум, гўзал ва саботли опа-сингиллар. Ҳар бир аёл саботли бўлиши шарт. Аёл ҳаётда ким бўлмасин, онами, сингилми, опами, рафиқами, ҳаётидаги яхши ўзгаришни сабр-тоқат билан кутади. Ҳаётида яхши кунлар келишига умид қилиб яшайди. Саботли бўлиш аёлнинг табиатида бор. Муқаддас Каломда Худо бизга доимо безмасдан ибодат қилиш кераклигини айтади. Ўз фарзандини севган, келажакда унинг художўй ва яхши инсон бўлиб етишишини истаган аёл, фарзанди учун муттасил ибодат қилади. Ибодат аёлнинг кучли қуроли ва умидидир. Ибодат жой ва вақт танламайди. Аёл қаерда бўлмасин, фарзанди учун ибодат қилиши мумкин. Аёл уйда, кўчада, ишхонада, йўлда ҳар жойда қалбида Худога илтижо қилиши мумкин. Ибодат борасида Исо Масиҳнинг айтган ваъдаси ҳар бир аёлга умид беради. «Сўраб туринг, сизга берилади. Излаб туринг, топасизлар. Тақиллатиб туринг, сизга очилади »(Мат 7:7).\nЭшитишимча, япон буддист аёллари ўз қизларининг бахти ва келажаги учун ибодат қилаётганларида, турли ёрқин рангли ипак ипларни ўраб коптокча ясар эканлар. Коптокчанинг ҳажмига қараб, аёлнинг ўз қизи ҳақида қанча кўп ибодат қилишини билиб олиш мумкин экан. Бу коптокчанинг қандай эканини тасаввур қилишимиз мумкин, бироқ мусулмончиликка қаттиқ берилган, ибодатгўй, бобо-бувиларимизнинг уйида тасбеҳни кўрганмиз. Тасбеҳнинг нима учун ишлатилишини ҳам биламиз. Тасбеҳ уларга Худонинг исмини айтиб, Унга ҳамду-сано айтиш кераклигини эслатади. Биз аёллар ҳам бу тасбеҳни ишлатишимиз мумкин. Тасбеҳни олиб, унинг ҳар бир мунчоғини туширганингизда фарзандингиз учун бир нарсани Худодан сўранг. Бу нарса сизга фарзандингиз учун ибодат қилишингиз кераклинини доимо эслатиб турсин.\nМуқаддас Каломда сиз-у бизга ўхшаш аёл Ҳанна ҳақида ёзилган. Ҳанна тўнғич фарзанди Шомуилни Худога хизмат қилиши учун маъбадда қолдириб кетгач, унинг учун ибодат қилганми? Каломда унинг ибодат қилгани ҳақида маълумот йўқ. Аммо Ҳанна ҳар йили, ўғли Шомуил учун ўз қўллари билан кийим тикиб, маъбадга олиб келган. Кийим тикаётганида ўғли учун ибодат қилмаган, деб ўйлайсизми?! Ҳанна ҳар сафар ўғли учун бирор бир кийим тикар экан, унинг имонли, меҳрибон, Худо йўлида яхши хизмат қиладиган фарзанд бўлиб етишишини сўрагани аниқ. Агар Ҳаннанинг ўрнида мен бўлсам, мен ҳам ўғлимга кийим тикаётганимда, ибодатларимни, тилакларимни, истакларимни ва меҳримни қўшиб тиккан бўлардим. Худо Ҳаннанинг ибодатига жавоб берди. У ҳар йили ўғлининг ажойиб ва имонли болакай бўлиб ўсишини ўз кўзи билан кўрарди. Шомуилнинг ҳаётига назар ташлайдиган бўлсак, у чиндан ҳам Худога садоқатли, имонли пайғамбар ва тўғри одам бўлди. Бу Ҳаннанинг ибодатига Худонинг берган жавоби эди.\nСиз ҳам фарзандингиз учун ибодат қилишга вақт топа олмаётганингизни баҳона қилаётган бўлсангиз, унинг учун овқат тайёрлаётганингизда, бирор нима сотиб олаётганингизда, бирор нима тикаётганингизда, совға тайёрлаётганингизда ибодат қилинг. Худо ибодатингизни инобатга олади. Исо Масиҳнинг ваъдаси ёдингиздан чиқмасин: « Сўраб туринг, сизга берилади. Излаб туринг, топасизлар. Тақиллатиб туринг, сизга очилади.»\n500та муҳим функция


ЎзА - “Ўзбекистон-24” телеканали бугун 3 ёшга тўлди\n“Ўзбекистон-24” телеканали бугун 3 ёшга тўлди\n2017 йилнинг худди шу куни «Ўзбекистон-24» телеканали илк бор эфир юзини кўрган эди. Шу қисқа вақт ичида телеканал ўз йўналиш ва тамойилларига тушиб олди. Бугун эса томошабинлар учун 24 соат хизматда.\n«Ўзбекистон-24» телерадиоканали Ўзбекистон миллий телерадиокомпаниясининг энг ёш телеканалларидан бири бўлишига қарамасдан қисқа даврда мамлакатимиз медиа маконидан муносиб жой эгаллади дейишга тўла ҳақлимиз. Аниқроғи, бугунги кунда ахборот оқимида локомотив ҳисобланади.\n336 нафар ижодкорни ўз сафига бирлаштирган информацион телеканалнинг аҳл жамоаси мамлакатимиз ва хорижда содир бўлаётган воқеа-ҳодисаларни тезкорлик билан ёритиб келмоқда. Холислик, ҳаққонийлик, тезкорлик тамойилларини ўз иш дастурига айлантирган журналистлар сай-ҳаракати билан «Янгиликлар-24» ва «Ахборот-24», ҳар соатда эфир юзини кўрмоқда. Ҳафта воқеаларини ўзида жамлаган «Таҳлилнома» дастури эса юртимиздаги воқеа-ҳодисаларни атрофлича таҳлил қилиб боряпти. Бу дастурда ҳам профессионал ва тажрибали журналистлар маҳоратдан унумли фойдаланилади.\nМамлакатимиз ва жаҳон миқёсида рўй бераётган кундалик воқеаларни бугунги томошабинларга аниқ ва лўнда қилиб етказишда тажрибали ижодкорлар Шерзод Рўзиев, Навбаҳор Каримова, Шуҳрат Ибрагимов, Назира Мамбетшарипова, Муҳаммаднозим Мавлонов, Улуғбек Раҳмонкулиев каби тажрибали ижодкорлар ёшларга намуна бўлмоқда.\nКанал ижодкорлари мамлакатимизда амалга оширилаётган кенг кўламли ислоҳотларнинг мазмун-моҳияти, аҳамияти ва самараларини фаол тарғиб қилишда, ёшларни истиқлол ғояларига садоқат, миллий ва умуминсоний қадриятларга ҳурмат руҳида тарбиялашга хизмат қилувчи бир қатор теледастурларни ҳам тайёрлаб эфирга узатмоқда. Жумладан «Интервью-24», «Тафсилот»,«Махсус репортаж»,«Тараққиёт формуласи» ва «Студия-24» дастурлари тезкорлик тамойили асосида эфирга чиқади.\nТелерадиоканалнинг асосий ричаги бўлган «Ҳудудий мухбирлар тармоғи»нинг Бахтиер Аҳмедов раҳбарлигидаги 30 нафардан ортиқ жамоаси мамлакатимизнинг олис нуқталаридан тайёрлаётган ранг-баранг лавҳа ва репортажлари билан кўрсатувларнинг ҳар томонлама қизиқарли ва томошабоп бўлишига хизмат қилишмоқда. Бош муҳарририятининг Наманган вилояти бўйича мухбири Уғилой Болтабоева, Хоразм вилояти бўйича мухбири Интизор Матчоноваларнинг муаллифлик кўрсатувлари, Фарғона вилояти бўйича мухбир Илхом Эшматовнинг репортаж ва лавҳалари шунингдек иқтисодий таҳлилларга бой кўрсатувлари томошабинларимизга яхши таниш. Мухбирлар деярли ҳар бири кўрсатув ва репортажлари учун танланган мавзуларга чуқур ёндашган ҳолда аниқ таҳлилий мисоллар орқали воқеа ҳодисаларнинг моҳиятини очиб бермоқда. Бундай руҳни «Ўзбекистон-24» телеканалинг ҳар бир дастурда учратиш мумкин.\nЯна бир янгилик, телеканалнинг мухбирлар тармоғи ўз иш услубини «Ўзбекистон», «Ёшлар» ва «Спорт»телерадиоканалларининг мухбирлар тармоқлари билан мувофиқлаштирган ҳолда ташкил этишни бошлади. Бу эса ўз самарасини бериб ҳудудларда бўлаётган янгиликларни тезликда ёритишга хизмат қилмоқда. Шунингдек, давлат телеканаллари ўртасидаги видео ахборотлар алмашинувини янада такомиллаштиришга ҳам хизмат қилади.\nШуниси эътиборлики, телеканал ижодкорлари ҳозирги коронавирус пандемияси ҳукм сураётган кунларда асосий эфир вақтини касалликнинг олдини олишни тарғиб қилувчи кўрсатувларга ҳам ажратган. "COVID 19 савол жавоб", "COVlD вазият" туркум кўрсатувлар бугунги мураккаб вазиятда барчани "Ўз соғлигингни, ўз болангни, ўз оилангни асра!" шиорига амал қилувчи ғоя остида эфирга узатиляпти. Маълумотлар эса бевосита соҳа мутахассисларнинг фикр-мулоҳазалари орқали, ишончли далиллар билан тайёрланиб етказилмоқда.\n24 соат томошабинлар учун ишлаётган мамлакатимизнинг биринчи информацион телерадиоканали – «Ўзбекистон-24» жамоаси бугун ўзининг 3 йиллигини нишонлаяпти. Юртимиз медиа бозорида фаоллик кўрсатаётган аҳл жамоага ижодий баркамоллик тилаймиз.


Тил – миллатнинг жони ва қони | Interpress.uz\nБош саҳифаЯнгиликларЎзбекистонТил – миллатнинг жони ва қони\nТил – миллатнинг жони ва қони\n14:54 | 29-04-2021\n“Ишонч” газетасининг 2021 йил 27 апрел сонида забардаст адабиётшунос олим Зуҳриддин Исомиддиновнинг шу номди мақоласи эълон қилинди. Мақолада 30 йилдан буён журъат этиб якуний хулосага келолмаётганимиз – давлат тили билан боғлиқ оғриқли масалалар кўтарилган. Яқинда Қонунчилик палатасида янги таҳрирдаги “Давлат тили тўғрисида”ги қонун депутатлар томонидан қабул қилинмагани мақола ёзилишига туртки бўлган бўлса, ажаб эмас. Жамоатчилик эса ижтимоий тармоқларда билдирилаётган фикрлардан англашилича, депутатлар – халқ вакилларининг бу ишидан ҳафсаласи пир бўлган. Мақоланинг айрим қисмлари қуйида эътиборингизга ҳавола этилмоқда.\n… 1978 йили янги Конституция қабул қилиниши арафасида совет раҳбарияти СССР Конституциясида, шунингдек, барча иттифоқдош республикалар конституцияларида рус тилини давлат тили деб белгилашга қарор қилди. Бу – Озарбайжон, Арманистон ва Грузияда миллий тилларнинг давлат тили мақомини бекор қилиш дегани ҳам эди.\nУнга жавобан, 1978 йил 14 апрелда ўн минглаб одамлар Тбилиси кўчаларига чиқди. Она тилини ҳимоя қилиш бўйича оммавий ҳаракатлар туфайли Грузия ССРда гуржи тили давлат тили мақомини сақлаб қолди. Шундан буён 14 апрел Грузияда расмий байрам сифатида нишонланади.\nАслида, давлат тили – илм-фан, техника ва технология, тиббиёт ва банк ишини, барча ишлаб чиқариш жараёнларини шу тилда амалга ошириш (масалан, машина, мебел, дори-дармон, кийим-кечак ва бошқа маҳсулотларни ўзбек тилида ёзилган технология асосида тайёрлаш) демакдир. Ана бунга эришмасак, давлат тили тўғрисидаги қонун қоғозда қолаверади, амалда рус тили тахтдан тушмайди.\n… Ўзбекистон мустақил давлат деб эълон қилинганига ўттиз йил тўлибди ҳамки, рус тили от устида. Ўзбек тили давлат тили экани ҳақида қонун борлигини эса юз андиша, юз эҳтиёткорлик, минг ҳадик билан бир-биримизга уялтирган, алланималарни далиллаган бўламиз, холос. Аммо ана шу қонунни такомиллаштириш, қолаверса, «давлат тилини ривожлантириш» учун юз нафарча ходим турли катта-кичик корхонаю ташкилотга “маслаҳатчи” қилиб ишга олинганини айтмасак, асосли бир қадам ташландими ўзи?..\nМенинг билганим шуки, уйида бола-чақаси билан ўрисча гаплашадиган 18 нафар “ўзбек”нинг ижтимоий тармоқлардаги хархашаси тинчимай туриб, бир саховатпеша оғамиз Ўзбекистонда рус тили мавқеини кескин кўтариш учун 5 миллион доллар (50 миллиард сўм) иона қилди. Бу Россиядан кетиб келадиган, рус тилини «янада чуқур» ўргатадиган рус муаллимларининг насибаси-да. Аммо бирон-бир ўзбек бойваччаси ўз она тили равнақи учун ақалли бирон сўм атаганини эшитмадим.\n… Биз «Тафаккур мустақил бўлмагунича чин мустақил бўлолмаймиз», деган гапни яхши кўрамиз, буни бир-биримизга айтиб чарчамаймиз. Дуруст, аммо тафаккур… тил орқали бўлади-ку? Давлат идоралари, давлат тили қонунини рўёбга чиқариши керак бўлган муассасаларнинг ўзи рус тилида иш юритса, ўзбек тафаккури қандай мустақил бўла олади, шуни тушунолмайман.\nТил учун кураш – мустақиллик учун курашнинг ибтидосидир. Тил мустақил бўлмагунча, амалда давлат тилига айланмагунча мамлакатнинг мустақиллиги ҳақидаги гап фақат декларация, яна-да тўғрироғи, декорация бўлиб қолаверади. Туркия раҳбари Эрдоғон, мамлакатни, аввало, тил, кейин эса армия ҳимоя қилади, деганида ҳар томонлама ҳақ эди.\n… Афсус, бизда тил масалаларини эл эмас, Эломон акалар ҳал қилади. Улар эса она тилимиз кирза чарм сирилган бўйинтуруқдан қутулмай турибоқ, ялтироқ амиркон бўйинтуруғини тавсия қилишаётир. Чунончи, “городок”, “массив”, “квартал” каби рус тили орқали кириб келган сўзлар истеъмолдан чиқяпти, энди “шаҳристон”, “даҳа”, “маҳалла” каби ўз атамаларимиз майдонга чиқармикин деб хурсанд бўлувдик, йўқ, чучварани хом санаб қўйибмиз – “сити”, “авеню” бўп кетти бу ёғи…


Самарқанд ЙҲХБ раҳбарияти хизмат вақтида ҳалок бўлган ҳодимлар оиласини йўқлади (фото)\nСамарқанд вилояти ЙҲХБ раҳбарияти хизмат хизмат вақтида ҳалок бўлган ҳодимлар оиласини йўқлади. Бу ҳақда вилоят Ички ишлар бошқармаси ахборот хизмати хабар берди.\nФото: Самарқанд вилояти Ички ишлар бошқармаси ахборот хизмати\nСамарқандда Ички ишлар органлари ходимлари куни муносабати билан Самарқанд вилояти Ички ишлар бошқармаси Йўл ҳаракати хавфсизлиги бошқармаси раҳбарияти хизмат вазифасини бажариш чоғида ҳалок бўлган ходимларнинг оила аъзоларини байрам билан қутлади.\nИчки ишлар тизимида, айниқса, йўл ҳаракати хавфсизлиги тизимида меҳнат қилган марҳумларнинг уйларига борилган. Шунингдек, уларнинг фарзандлари, оила аъзолари билан суҳбатлашилган.\nҚайд этилишича, йўл ҳаракати хавфсизлиги тизимида узоқ йиллар меҳнат қилиб, нафақа гаштини сураётган бир гуруҳ фахрийлар ҳам йўқланган. Уларга Самарқанд вилояти ИИБ бошлиғининг байрам табриклари етказилиб, эсдалик совғалари топширилган.\nАввалроқ Қўқон шаҳрида ва Асакада 25 октябрь — «Ички ишлар органлари ходимлари куни»га бағишланган тадбир бўлиб ўтганди. Шунингдек, Шавкат Мирзиёев ички ишлар органлари ходимларига табрик йўллагани хабар қилинганди.\nЖиззахда кредит олиб бериш эвазига пул талаб қилган шахс ушланди


Томоғимнинг оғриғи қолди » Новости Узбекистана сегодня: nuz.uz\nНовости Узбекистана → САЛОМАТЛИК → Томоғимнинг оғриғи қолди\n05-05-2018 16:33 0 1793 Рейтинг1 Чоп этиш\nТомоғимнинг оғриғи қолди\nАнжирнинг меваси қайноқ сув ёки сутда дамлаб истеъмол қилинса, йўтал, томоқ оғриғини даволашда яхши самара беради. Мағзи эса тана ҳароратини туширувчи ва терни ҳайдаш хусусиятига эга. Қора анжир бод касалида ёрдам беради.\nАнжир эчки сути билан биргаликда қайнатиб истеъмол қилинса, организмни зарарли моддалардан тозалайди ҳамда иммун тизимини мустаҳкамлайди. Бу тансиқ мева ўпка сили, мушакларнинг ҳолсизланиши каби хасталикларда ҳам энг яхши даво ҳисобланади.\nУнда олмага нисбатан темир моддаси бисёр. Шу сабаб камқонлик билан оғриган беморларга анжир истеъмол қилиш тавсия этилади. Шунингдек, юракнинг тез уриши, бронхиал астма(зиққинафас), кўкрак оғриғи, ўпка пардаси яллиғланиши(плеврит)да ниҳоятда фойдали.\nҚуритилган анжир ич суриш хусусиятига эга. Унинг шарбати эса болалар учун қувват бағишловчи дармондори саналади. Мазкур шарбат иштаҳани очиб, овқат ҳазм қилишни яхшилайди. Бундан ташқари, ревматизм (бод), тери касалликлари, буйрак ва қовуқда тошлар пайдо бўлганида, жигар ҳажми катталашиб, оғриқ берганида анжир шарбатини ичиш яхши самара беради.\nАнжир моддасининг ферменти фицин фибринин (қон ивишида ҳосил бўладиган оқсил модда)ни эритиш хоссасига эга. Шу сабаб қон томирларда тромб ҳосил бўлишига мойил ҳамда тромфоблебит касаллиги билан оғриган беморларга доимий равишда истеъмол қилиш тавсия этилади.\nЮрак касаллигига ҳам даво\n. Унда юрак фаолиятини яхшилайдиган калий тузи мавжуд. Унинг баргидан псоберан номли доривор восита тайёрланади. Бу малҳам теридаги оқ доғлар (витилиго) ҳамда бошқа тери касалликларини даволашда қўлланилади. Баргидан олинадиган фурален дори воситаси терининг замбуруғли хасталиклари, соч тўкилиши ва оқ доғларда фойда беради.